**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

 **ΠΡ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 31 Οκτωβρίου 2022, ημέρα Δευτέρα και ώρα 17.20΄μ.μ., στην Αίθουσα «Προέδρου Αθανασίου Κωνστ. Τσαλδάρη» (223), συνεδρίασε η Διαρκής Επιτροπή Οικονομικών Υποθέσεων υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομικών: «Κύρωση Κώδικα Φορολογικής Διαδικασίας».

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί φορείς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βρούτσης Ιωάννης, Δημοσχάκης Αναστάσιος, Δούνια Παναγιώτα, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μπούγας Ιωάννης, Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλιένος Νικόλαος, Τζανακόπουλος Δημήτριος, Φλαμπουράρης Αλέξανδρος, Λοβέρδος Ανδρέας, Κωνσταντόπουλος Δημήτριος, Καραθανασόπουλος Νικόλαος, Κομνηνάκα Μαρία, Βιλιάρδος Βασίλειος, Χήτας Κωνσταντίνος, Μπακαδήμα Φωτεινή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αγαπητέ κύριε Υπουργέ, καλησπέρα. Αρχίζει η συνεδρίαση της επιτροπής μας με θέμα ημερήσιας διάταξης επεξεργασία και εξέταση του σχεδίου νόμου του Υπουργείου Οικονομικών «Κύρωση Κώδικα Φορολογικής Διαδικασίας».

Τον λόγο έχει ο κ. Πασχαλίδης.

**ΙΩΑΝΝΗΣ ΠΑΣΧΑΛΙΔΗΣ (Εισηγητής της Πλειοψηφίας):** Κύριε Υπουργέ, με δεδομένο ότι ο υφιστάμενος Κώδικας Φορολογικής Διαδικασίας περιέχει ρυθμίσεις που δεν έχουν προσαρμοστεί στις μεταβολές των τελευταίων δέκα σχεδόν ετών, καθώς και ρυθμίσεις που έχουν εκπληρώσει τον σκοπό για τον οποίο θεσπίστηκαν, το εν λόγω νομοσχέδιο επιχειρεί να δημιουργήσει ένα σύγχρονο και συνεκτικό νομοθέτημα, κωδικοποιώντας τις διατάξεις που διέπουν τη φορολογική διαδικασία, δηλαδή τη διαδικασία του προσδιορισμού και της είσπραξης των φορολογικών εσόδων, καθώς και τις επιβαλλόμενες κυρώσεις, διοικητικές και ποινικές, σε περίπτωση μη συμμόρφωσης με τις φορολογικές υποχρεώσεις.

Το παρόν σχέδιο Κώδικα για τη Φορολογική Διαδικασία εκπονήθηκε από την Κεντρική Επιτροπή Κωδικοποίησης και κατατίθεται στη Βουλή προς ψήφιση, σύμφωνα με όσα προβλέπονται στις παραγράφους 6 και 7 του άρθρου 76 του Συντάγματος.

Τον κορμό των κωδικοποιούμενων διατάξεων αποτελούν οι διατάξεις του ν.4174/2013 του υφιστάμενου Κώδικα Φορολογικής Διαδικασίας, γνωστού ως Κ.Φ.Δ.. Ο Κώδικας Φορολογικής Διαδικασίας περιλαμβάνει 13 τμήματα και αποτελείται από 71 άρθρα.

Συγκεκριμένα, στο Πρώτο Τμήμα, που φέρει τον τίτλο Γενικές Διατάξεις, περιέχονται οι διατάξεις των κωδικοποιούμενων άρθρων 1 έως 9 του ν.4174/ 2013.

Ενδεικτικά αναφέρω το άρθρο 2 με το οποίο κωδικοποιείται το άρθρο 2 του ν.4174/2013, στο οποίο αναφέρεται ότι οι διατάξεις του Κώδικα ισχύουν για το φόρο εισοδήματος, το φόρο προστιθέμενης αξίας - ΦΠΑ, τον ενιαίο φόρο ιδιοκτησίας ακινήτων -ΕΝΦΙΑ, το φόρο κληρονομιών, δωρεών, γονικών παροχών και κερδών από τυχερά παίγνια κλπ. Να επισημανθεί ότι στο εν λόγω άρθρο διαγράφεται πλέον ο όρος «προίκα» τόσο στον τίτλο, όσο και σε όλες τις επιμέρους διατάξεις του Κώδικα.

Στο Δεύτερο Τμήμα, που φέρει τον τίτλο Φορολογικό Μητρώο, περιέχονται οι διατάξεις των κωδικοποιούμενων άρθρων 10 και 11 του ν.4174/2013.

Στο Τρίτο Τμήμα, που φέρει τον τίτλο Αποδεικτικό Ενημερότητας, περιέχονται οι διατάξεις του κωδικοποιημένου άρθρου 12, ενώ στο Τέταρτο Τμήμα, που φέρει τον τίτλο Τήρηση Λογιστικών Αρχείων, Βιβλίων και Στοιχείων, περιέχονται οι διατάξεις των κωδικοποιούμενων άρθρων 13 έως 17 του νόμου ν.4174/2013.

Στο Πέμπτο Τμήμα, που φέρει τον τίτλο Υποβολή Δηλώσεων, περιέχονται οι διατάξεις των κωδικοποιούμενων άρθρων 18 έως 20 του ν.4174/2013.

Πιο συγκεκριμένα, με το άρθρο 18 κωδικοποιείται το άρθρο 18 του ν.4174/2013, όπως τροποποιήθηκε με τις εξής επισημάνσεις.

Πρώτον, η αναφορά της κωδικοποιούμενης διάταξης σε παραγραφή του δικαιώματος της φορολογικής διοίκησης για έλεγχο της αρχικής δήλωσης αντικαθίσταται με την αναφορά στην παραγραφή του δικαιώματος της φορολογικής διοίκησης για έκδοση πράξης προσδιορισμού του φόρου, καθώς στον Κώδικα δεν ρυθμίζεται παραγραφή του δικαιώματος ελέγχου της αρχικής δήλωσης, αλλά η παραγραφή αφορά το δικαίωμα προς σε έκδοση πράξης διοικητικού, διορθωτικού και εκτιμώμενου προσδιορισμού φόρου, άρθρο 36.

Δεύτερον, η αναφορά της κωδικοποιημένης διάταξης περί παρακρατούμενων φόρων μισθωτών υπηρεσιών, αντικαθίσταται με αντίστοιχες σε παρακρατούμενους φόρους από μισθωτή εργασία και συντάξεις, σύμφωνα με όσα ορίζονται στο άρθρο 10, σχετικά με την ορολογία του Κώδικα Φορολογίας Εισοδήματος.

Αντιστοίχως και στο άρθρο 19 του νέου κώδικα, η αναφορά στην παραγραφή του δικαιώματος της φορολογικής διοίκησης για έλεγχο της αρχικής δήλωσης, αντικαθίσταται από την παραγραφή του δικαιώματος της φορολογικής διοίκησης για έκδοση πράξης προσδιορισμού του φόρου, σύμφωνα με όσα έχουν αναφερθεί και στο άρθρο 18.

Στο έκτο τμήμα του Κώδικα, φέρει τον τίτλο «Ενδοομιλικές συναλλαγές» και περιέχονται οι διατάξεις των κωδικοποιημένων άρθρων 21 έως 22 του νόμου 4174 του 2013. Συγκεκριμένα, με το άρθρο 22 του νέου κώδικα, κωδικοποιείται το άρθρο 22 του νόμου 4174/ 2013 όπως τροποποιήθηκε με την επισήμανση ότι η φράση «να μην έχει παραγραφεί η εξουσία του φορολογικού ελέγχου» αντικαθίσταται από τη φράση «να μην έχει παραγραφεί το δικαίωμα της φορολογικής διοίκησης να εκδώσει πράξη προσδιορισμού φόρου» για τους λόγους που αναφέρθηκαν και στο άρθρο 18.

Στο τμήμα επτά που φέρει τον τίτλο «Φορολογικοί έλεγχοι» περιέχονται οι διατάξεις των κωδικοποιημένων άρθρων 23 έως 29 του νόμου 4174/ 2013. Πιο συγκεκριμένα, με το άρθρο 28 του νέου κώδικα κωδικοποιείται το άρθρο 28 του νόμου 4174/ 2013, όπως τροποποιήθηκε με την επισήμανση ότι η φράση «στην εκπνοή» αντικαθίσταται από τη φράση «από την εκπνοή», ώστε να αποδίδεται με σαφήνεια ο χρόνος που αφορά την έκδοση της οριστικής πράξης διορθωτικού προσδιορισμού του φόρου.

Στο όγδοο τμήμα που φέρει τον τίτλο «Προσδιορισμός φόρου», περιέχονται οι διατάξεις των κωδικοποιημένων άρθρων 30 έως 39 του νόμου 4174 του 2013. Ειδικότερα, με το άρθρο 31 κωδικοποιείται το άρθρο 31 του νόμου 4174/2013, με την επισήμανση ότι διαγράφεται η φράση «έως την έκδοση εντολής φορολογικού ελέγχου». Η διαγραφή γίνεται για λόγους εναρμόνισης του περιεχομένου του συγκεκριμένου άρθρου προς το περιεχόμενο της παραγράφου 3 του άρθρου 19 του νόμου 4174/ 2013, όπως η παράγραφος αυτή ισχύει μετά τη μεταγενέστερη τροποποίησή της, σύμφωνα με την οποία η τροποποιητική δήλωση μπορεί να υποβάλλεται οποτεδήποτε και μετά την έκδοση της εντολής ελέγχου, μέχρι την κοινοποίηση προσωρινού προσδιορισμού του φόρου από τη φορολογική διοίκηση ή μέχρι την παραγραφή.

Το ένατο τμήμα του κώδικα που φέρει τον τίτλο «Είσπραξη», περιέρχονται οι διατάξεις των κωδικοποιημένων άρθρων 40 έως 52 του νόμου 4174/2013. Με το άρθρο 44 κωδικοποιείται το άρθρο 44 του νόμου 4174/2013, με την επισήμανση ότι η λέξη «καταβολή» αντικαθίσταται από τη λέξη «είσπραξη», καθώς το άρθρο 48 στο οποίο παραπέμπει η διάταξη, αναφέρεται σε περιπτώσεις αναγκαστικής είσπραξης.

Με το άρθρο 46, μεταξύ άλλων, τροποποιείται το τελευταίο εδάφιο της παραγράφου 6, προκειμένου αυτό να αναφέρεται, πλέον, στην άσκηση προσφυγής και όχι ενδικοφανούς προσφυγής και να είναι συμβατό με το τελευταίο εδάφιο της παραγράφου 1 του κωδικοποιημένου άρθρου 63 του νόμου 4174/ 2013, κατά το οποίο η υποχρέωση άσκησης ενδικοφανούς προσφυγής δεν ισχύει στις περιπτώσεις των διαφορών που υπάγονται στην αρμοδιότητα του Προέδρου Πρωτοδικών του Διοικητικού Πρωτοδικείου. Σημειώνεται ότι, σχετικά με την προσφυγή που αφορά τα αντιασφαλιστικά μέτρα γίνεται παγίως συνομολογιακά δεκτό σε εφαρμογή του άρθρου 69 του Κώδικα Διοικητικής Δικονομίας, ότι η προθεσμία για την άσκηση της προσφυγής και η άσκησή της δεν αναστέλλουν την εκτέλεσή τους.

Στο τμήμα 10, που φέρει τον τίτλο «Τόκοι και πρόστιμα» περιέχονται οι διατάξεις των κωδικοποιημένων άρθρων 53 ως 62 του νόμου 4174/ 2013.

Ειδικότερα, σύμφωνα με το Άρθρο 54, ο νέος Κώδικας Φορολογικής Διαδικασίας προβλέπει πρόστιμα για τον υπόχρεο φορολογούμενο για τις ακόλουθες διαδικαστικές παραβιάσεις: δεν υποβάλλει ή υποβάλλει εκπρόθεσμα ή υποβάλλει ελλιπή δήλωση πληροφοριακού χαρακτήρα φορολογική δήλωση ή δήλωση παρακράτησης φόρου, δεν ανταποκριθεί σε αίτημα της φορολογικής διοίκησης για παροχή πληροφοριών ή στοιχείων, δεν συνεργαστεί στη διάρκεια φορολογικού ελέγχου, δεν προβαίνει σε εγγραφή στο φορολογικό μητρώο, δεν τηρεί τα προβλεπόμενα βιβλία και δεν εκδίδει τα προβλεπόμενα φορολογικά στοιχεία, εκδίδει στοιχεία λιανικής πώλησης χωρίς τη χρήση φορολογικού ηλεκτρονικού μηχανισμού ή από εγκεκριμένο και μη δηλωμένο φορολογικό ηλεκτρονικό μηχανισμό, εκδίδει δελτία και αποδείξεις από το ολοκληρωμένο σύστημα ελέγχου εισροών εκροών χωρίς τη χρήση εγκεκριμένου μοντέλου μηχανισμού σήμανσης, δεν διαβιβάζει στη ΑΑΔΕ τα δεδομένα των εκδιδόμενων λογιστικών αρχείων στοιχείων ανεξαρτήτως μεθόδου έκδοσης αυτών, αποδέχεται εξόφληση φορολογικών στοιχείων συνολικής αξίας 500 ευρώ και άνω από τους αγοραστές-καταναλωτές με μετρητά, διακινεί αγαθά χωρίς την ύπαρξη παραστατικών στοιχείων διακίνησης κλπ.

Τα πρόστιμα που προβλέπονται από τον Νέο Κώδικα το ύψος των οποίων ποικίλλει ανάλογα με τη βαρύτητα των παραβάσεων καθορίζονται ως εξής: σε 100 ευρώ σε περίπτωση μη υποβολής ή εκπρόθεσμης υποβολής φορολογικής δήλωσης εφόσον είναι φυσικό πρόσωπο ή δηλώσεων κεφαλαίου ή ελλιπή δήλωση πληροφοριακού χαρακτήρα. Στα 250 ευρώ σε περίπτωση μη υποβολής ή εκπρόθεσμης υποβολής φορολογικής δήλωσης σε περίπτωση που ο φορολογούμενος είναι υπόχρεος τήρησης απλογραφικών βιβλίων και στοιχείων, σε 500 ευρώ σε περίπτωση που ο φορολογούμενος είναι υπόχρεος τήρησης διπλογραφικών βιβλίων και στοιχείων, σε 2.500 χιλιάδες ευρώ αν δεν συνεργαστεί στη διάρκεια φορολογικού ελέγχου, δεν γνωστοποιήσει στη φορολογική διοίκηση το διορισμό του φορολογικού εκπροσώπου του και διατηρεί τα προβλεπόμενα βιβλία και δεν εκδίδει τα προβλεπόμενα φορολογικά στοιχεία. Σε 500 ευρώ από φορολογικό έλεγχο σε περίπτωση που φορολογούμενος είναι υποχρέωση τήρησης απλού κρατικού λογιστικού συστήματος. Σε 1.000 ευρώ ανά φορολογικό έλεγχο αν ο φορολογούμενος είναι υπόχρεος τήρησης διπλογραφικού λογιστικού συστήματος, στις περιπτώσεις μη έκδοσης αποδείξεων ή μη διαβίβασης δεδομένων στην ψηφιακή πλατφόρμα eData. Τα ανωτέρω πρόστιμα δεν επιβάλλονται σε περιπτώσεις υποβολής εκπρόθεσμης τροποποιητικής δήλωσης ΦΠΑ ή δήλωση παρακρατούμενου φόρου εφόσον η σχετική αρχική δήλωση έχει υποβληθεί εκπρόθεσμα.

Να σημειωθεί επίσης, σε περίπτωση διαπίστωσης στο πλαίσιο ελέγχου εκ νέου διάπραξης της ίδιας παράβασης εντός πενταετίας από την έκδοση της αρχικής πράξης τα σύμφωνα με το παρόν άρθρο πρόστιμα επιβάλλονται στο διπλάσιο και στην περίπτωση και κάθε επόμενης ίδιας παράβασης στο τετραπλάσιο του αρχικώς προστίμου.

Στο ενδέκατο τμήμα που φέρει τον τίτλο: «Διαδικασίες προσφυγής, διαδικασία αμοιβαίου διακανονισμού» περιέχονται οι διατάξεις των κωδικοποιούμενων Άρθρων 63 έως 65α του ν.4174/2013, ενώ με το 12 το τμήμα που φέρει τον τίτλο «Εγκλήματα φοροδιαφυγής, ποινικές κυρώσεις» περιέχονται οι διατάξεις των κωδικοποιούμενων Άρθρων 66 έως 69 του ν.4174/2013.

Με το Άρθρο 66 του Νέου Κώδικα κωδικοποιείται το Άρθρο 66 του ν.4174/2013 με την επισήμανση ότι η αναγραφόμενη σχετικά ποινή κάθειρξης έως δέκα έτη που επιβάλλεται λόγω έκδοσης ή αποδοχής εικονικών φορολογικών στοιχείων αντικαθίσταται από την ποινή της φυλάκισης τουλάχιστον ενός έτους ή της κάθειρξης έως 6 έτη, εφόσον το ως άνω ποσό υπερβαίνει τις 200.000 ευρώ. Κι αυτό, διότι, στο Άρθρο 463, παράγραφος 3 του νέου Ποινικού Κώδικα έχει προβλεφθεί ότι όπου σε ειδικούς νόμους απειλείται κάθειρξη έως 10 έτη επιβάλλεται ποινή μειωμένη κατά το Άρθρο 83, Περίπτωση δ, η πράξη διατηρεί τον κακουργηματικό χαρακτήρα της. Τα ανωτέρω, ήδη, εφαρμόζονται και από τη νομολογία του Αρείου Πάγου και μάλιστα και για τα εγκλήματα που έχουν διαπραχθεί σε χρόνο προ της έναρξης ισχύος του νόμου του νέου Ποινικού Κώδικα και κατ’ αρχήν υπαγόταν στο πλαίσιο ποινής του άρθρου 66 του ν.4174/2013.

Στο δέκατο τρίτο τμήμα που φέρνει τον τίτλο «ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ» περιλαμβάνονται οι διατάξεις των κωδικοποιούμενων άρθρων 70, 71, 72 και 73 του ν. 4174 /2013, οι οποίες περιλαμβάνονται στα νέα άρθρα 70 και 71.

 Τελειώνοντας, θα ήθελα να αναφέρω ότι τα οφέλη της κωδικοποίησης των διατάξεων για τη βεβαίωση και την είσπραξη των φορολογικών εσόδων και τις κυρώσεις που επιφέρει η παράβαση των υποχρεώσεων της φορολογικής νομοθεσίας είναι η διασφάλιση της ορθής εφαρμογής του σχετικού πλαισίου από τη διοίκηση και η διευκόλυνση των φορολογουμένων στην εκπλήρωση των φορολογικών τους υποχρεώσεων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Εισηγητής της Μειοψηφίας, κ. Τρύφων Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ, κύριε Πρόεδρε.

 Θα συμφωνήσω με τα όσα είπε ο πατριώτης μου από την Καβάλα, Βουλευτής της Νέας Δημοκρατίας, στην έναρξη της ομιλίας του για τα θέματα της σπουδαιότητας και της σοβαρότητας του νομοθετήματος αυτού.

Πραγματικά είναι ένα σοβαρό νομοθέτημα ο «Κώδικας Φορολογικής Διαδικασίας» και εδώ ήταν τα όσα θετικά είχα να πω.

Συγχαρητήρια σε όσους συνέβαλαν στην κωδικοποίηση. Είναι πολύ σημαντικό να υπάρχουν κωδικοποιήσεις και μακάρι να βρεθεί ο τρόπος οι πολιτικές δυνάμεις να συνεννοηθούμε ώστε να υπάρχει μια διαρκής κωδικοποίηση βασικών νομοθετημάτων όταν γίνονται αλλαγές ώστε να βοηθηθούν κυρίως οι χρήστες αυτών των νομοθετημάτων, δηλαδή οι πολίτες, οι λογιστές, οι εφοριακοί κ.λπ..

Τι έπρεπε να γίνει, όμως, κανονικά; Τι έπρεπε να γίνει και πού βρίσκεται η πολιτική μας διαφωνία; Πριν κωδικοποιήσεις βασικά νομοθετήματα πρέπει να περάσουν από τη βάσανο του κοινωνικού διαλόγου, της κοινωνικής διεργασίας. Έπρεπε, λοιπόν, το Υπουργείο Οικονομικών να καλέσει το Οικονομικό Επιμελητήριο, τους Λογιστές, την ΠΟΦΕΕ(Πανελλήνια Ομοσπονδία Φοροτεχνικών Ελευθέρων Επαγγελματιών), τη ΓΣΕΒΕΕ, τους μικρομεσαίους, το ΕΒΕΑ (ΕΜΠΟΡΙΚΟ & ΒΙΟΜΗΧΑΝΙΚΟ ΕΠΙΜΕΛΗΤΗΡΙΟ), το Τεχνικό Επιμελητήριο Ελλάδος, τους δικηγορικούς συλλόγους, δηλαδή τους φορείς των επιχειρήσεων και της επιχειρηματικότητας, τους πολίτες, τους εργαζόμενους, τη ΓΣΕΕ(Γενική Συνομοσπονδία Εργατών Ελλάδας), την ΑΔΕΔΥ(ΑΝΩΤΑΤΗ ΔΙΟΙΚΗΣΗ ΕΝΩΣΕΩΝ ΔΗΜΟΣΙΩΝ ΥΠΑΛΛΗΛΩΝ), να τοποθετηθούν πάνω στο συγκεκριμένο νομοθέτημα και μετά, βεβαίως, αφού γίνουν οι όποιες αλλαγές να τα νομοθετήσουμε και να τα κωδικοποιήσουμε.

Δεν θέλω να το λέω συνέχεια, το είπα και στο προηγούμενο νομοσχέδιο που είχε αντίστοιχο αντικείμενο, ελπίζω σε μια διαρκή κωδικοποίηση. Η δική μας η ένσταση έγκειται στο ότι γίνεται κωδικοποίηση μιας νομοθεσίας, στην οποία έχουμε βασικές πολιτικές διαφορές. Θα ακούσω το επιχείρημα και θέλω να το προλάβω ότι, «Μα μέρος αυτών των νομοθετημάτων, το κάνατε και εσείς σαν Κυβέρνηση;». Ναι, αυτό είναι ο ρόλος κάθε κυβέρνησης. Όταν έρχεται η επόμενη κυβέρνηση και θέλει κάτι να αλλάξει, αλλάζει. Εδώ τελειώνει και ο μύθος και παράκληση, κύριε Βεσυρόπουλε, ενημερώστε το Γραφείο Τύπου της Νέας Δημοκρατίας και τα στελέχη σας που βγαίνουν στα κανάλια, ότι πρέπει να σταματήσουν να καταγγέλλουν τον ΣΥΡΙΖΑ για τους ηλεκτρονικούς πλειστηριασμούς, έναν μεγάλο εκσυγχρονισμό του συστήματος που έκανε ο ΣΥΡΙΖΑ σαν κυβέρνηση και για τον οποίο μας κατηγορούσατε έως και πρόσφατα, γιατί το φέρατε ως νομοθέτημα, κωδικοποιήθηκε, δεν ήταν δικό σας νομοθέτημα. Κωδικοποιήσατε κάτι δικό μας και όταν κωδικοποιείς κάτι σημαίνει ότι το αποδέχεσαι, δεν θες να το αλλάξεις, θες να το κρατήσεις, γιατί ακούω ακόμα ορισμένους, έχουν μείνει στην παλιά «τεκμηρίωση» που στέλνατε. Πρέπει να πάρουν το καινούργιο «σκονάκι» ως προς το ποια είναι η κριτική στο ΣΥΡΙΖΑ.

 Η βασική μας διαφορά, λοιπόν, είναι στο ότι, δεν προηγήθηκε ο αναγκαίος κοινωνικός διάλογος, εκείνες οι διαδικασίες που θα επέτρεπαν να έχουμε ένα φορολογικό σύστημα και ένα τέτοιο σημαντικό εργαλείο όπως ο «Κώδικας Φορολογικής Διαδικασίας», το οποίο να βοηθάει και τη λειτουργία της φορολογικής διοίκησης και τη λειτουργία των επιχειρήσεων και τους ελέγχους και τους λογιστές και τους πολίτες κ.λπ..

Ας δούμε, όμως, γιατί ορισμένες φορές συζητούμε εδώ διάφορα νομοσχέδια και νομίζουμε ότι αφορούν εμάς, όσους είμαστε μέσα στη Βουλή, τους τριακόσιους και τους συνεργάτες μας που ταλαιπωρούνται να ετοιμάζουν ομιλίες ή τους υπαλλήλους της Βουλής. Για άλλη μια φορά συγχαρητήρια σε όσους πρέπει να απομαγνητοφωνούν κείμενα, να γράφουν κείμενα, να διορθώνουν πρακτικά ή να παρακολουθούν τις συνεδριάσεις.

Αυτό το νομοθέτημα που συζητάμε σήμερα αφορά στην ουσία όλους τους Έλληνες. Δεν αφορά μια κατηγορία Ελλήνων. Αφορά όλους τους Έλληνες και αφορά όλους αυτούς που είναι Έλληνες υπήκοοι, αυτούς που θα έρθουν στην Ελλάδα να επενδύσουν, να κάνουν επιχειρήσεις δηλαδή και καλώς να τους δώσουμε κίνητρα για να έρθουν καθώς και όσους θα επιλέξουν, παρότι είναι άλλης εθνικότητας, την Ελλάδα σαν φορολογική κατοικία για διάφορους λόγους και εκεί μακάρι, κάποια στιγμή, το Υπουργείο Οικονομικών να άνοιγε το διάλογο για το πώς μπορούμε να προσελκύσουμε τέτοιους φορολογούμενους που θα ενισχύσουν και τα φορολογικά έσοδα της χώρας.

Αφορά αυτό το νομοσχέδιο ένα σοβαρό ζήτημα του νομικού μας πλαισίου, όπως για παράδειγμα το θέμα των λογιστικών αρχείων και εδώ θέλω να δω κάποια στιγμή, κύριε Υπουργέ, τι λένε οι λογιστές για την υπάρχουσα κατάσταση, διότι οι διαμαρτυρίες τους για το my data και για μια σειρά από τέτοιες καταστάσεις έχει αποτυπωθεί δημόσια, τι λένε για την υποχρεωτική ηλεκτρονική διαβίβαση πληροφοριών, για το θέμα των φορολογικών δηλώσεων, για το μεγάλο ζήτημα των φορολογικών ελέγχων, οι φορολογικοί έλεγχοι που επανέρχονται στην επικαιρότητα είτε λόγω των προβλημάτων που υπάρχουν, είτε λόγω των ελλείψεων που υπάρχουν στο θεσμικό πλαίσιο, είτε λόγω των ζητημάτων της παραγραφής- που πρέπει να ξαναδούμε αυτά τα ζητήματα και υπάρχουν πιο αρμόδιοι από εμένα βουλευτές από τον νομικό κλάδο που θα μπορούν να πουν πολλά περισσότερα για αυτά τα ζητήματα, όταν γίνει η αναλυτική συζήτηση, διότι δυστυχώς, επιλογή της Κυβέρνησης ήταν να μην γίνει ουσιαστική συζήτηση.

Κάνουμε σήμερα μια τυπική, επιτρέψτε μου να το πω έτσι, συνεδρίαση της Επιτροπής, δεν μπορεί να αλλάξει τίποτα από αυτά που μας φέρατε σήμερα, θα πει ο καθένας τις απόψεις του, δεν μπορεί να αλλάξει τίποτα και στο τέλος θα προχωρήσουμε στην ψήφιση του νομοσχεδίου.

Για το θέμα, λοιπόν, του Κώδικα Φορολογικής Διαδικασίας δεν έχω να πω περισσότερα θα μιλήσουμε και αύριο στην Ολομέλεια. Τονίζω για άλλη μια φορά μια χαμένη ευκαιρία ουσιαστικού κοινωνικού διαλόγου και ουσιαστικού κοινοβουλευτικού διαλόγου που θα μπορούσαμε να λύσουμε πολλά πράγματα.

Θα ήθελα, όμως, να αξιοποιήσω, κύριε Πρόεδρε, τον λίγο χρόνο που έχω ακόμα στη συνέχεια, στην «ουρά» από την προηγούμενη συνεδρίαση της Διαρκούς Επιτροπής Οικονομικών Υποθέσεων, μια συνεδρίαση που δεν έχει σχέση με τον τρόπο που άψογα διευθύνετε τις συνεδριάσεις της Επιτροπής- δεν έχει σχέση με εσάς- έχει σχέση με το περιεχόμενό της το οποίο είναι προσβλητικό ως προς το ρόλο του Κοινοβουλίου και ως προς τη στάση πολιτικών προσώπων. Δυστυχώς υπήρχε πολιτικό πρόσωπο, ο κ. Σταϊκούρας ο οποίος δεν είναι εδώ σήμερα, ελπίζω να είναι αύριο στη Βουλή για να τα ακούσει και να απαντήσει -αν τολμά- και είναι απαράδεκτη η στάση του στην προηγούμενη συνεδρίαση της Επιτροπής Οικονομικών Υποθέσεων, με προσωπική επίθεση στην εκπρόσωπό μας, την Έφη την Αχτσιόγλου.

Δεν είναι η πρώτη φορά που το κάνει, το έχει ξανακάνει άλλη μια φορά στην κυρία Αχτσιόγλου, το έχει κάνει και παλαιότερα στον Ευκλείδη τον Τσακαλώτο. Αντιλαμβάνομαι πλήρως ότι και ο πολιτικός χρόνος του τελειώνει και δημιουργεί αγωνίες και ανασφάλειες και αντιλαμβάνομαι πλήρως ότι και η δυσκολία που είχε στη μοναδική τηλεοπτική εμφάνιση που είχε - κλείνει τρία χρόνια Υπουργός- και με εκπρόσωπο της Αντιπολίτευσης, πέρασε τόσο δύσκολα, του έμεινε ένα κατάλοιπο και έπρεπε κάπως να το βγάλει. Δεν είναι αυτός, όμως, ούτε τρόπος πολιτικού διαλόγου πολιτισμένος και αναδεικνύει κυρίως την έλλειψη πολιτικών επιχειρημάτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Aν μου επιτρέπετε, κύριε συνάδελφε, επειδή δεν είναι εδώ ο Υπουργός, δεν μπορεί να απαντήσει, νομίζω ότι είναι θετικό αυτό που μας ενημερώνει ο κ. Βεσυρόπουλος ότι ο κ. Υπουργός θα είναι στην Ολομέλεια, οπότε νομίζω είναι προτιμότερο να τεθεί εκεί το ζήτημα, ώστε να μπορεί να σας απαντήσει.

**ΤΡΥΦΩΝΑΣ ΑΛΕΞΙΑΔΗΣ (Εισηγητής Της Μειοψηφίας):** Αυτό που είχα να πω το είπα, μακάρι να μου απαντήσει αύριο, διότι στον κύριο Υπουργό θέτουμε συγκεκριμένα ερωτήματα, για το εάν είναι μέρα ή νύχτα και μας λέει για το τι καιρό είχε το καλοκαίρι.

Άλλα ας έρθουμε σε μία άλλη ερώτηση την οποία εγώ θα θέσω σήμερα, θα πάρει τα πρακτικά της Επιτροπής και φαντάζομαι θα μας απαντήσει αύριο. Δεν έχει σχέση με τον κ. Βεσυρόπουλο -δεν έχει αυτός την αρμοδιότητα- έχει ο κ. Υπουργός. Είναι το ερώτημα που τέθηκε στην προηγούμενη συνεδρίαση, που τέθηκε από εμάς, σε σχέση με αυτό που είπε ο ίδιος ο Υπουργός Οικονομικών, όπως προκύπτει από τα πρακτικά της Επιτροπής. Είπε, λοιπόν, ο κ. Σταϊκούρας: «Προτάθηκε προς το Υπουργείο Οικονομικών, από εκπροσώπους χρηματοδοτικών Φορέων, η ανάληψη νομοθετικής πρωτοβουλίας για το γνωστό θέμα της απόφασης του δικαστηρίου για το θέμα των πλειστηριασμών κλπ.».

Προκάλεσα τον κ. Σταϊκούρα να μην αφήνει να αιωρείται μία λάσπη για ελληνικές επιχειρήσεις. Μπορεί να μην είναι επιχειρήσεις πρότυπο για τον ΣΥ.ΡΙΖ.Α., αλλά δεν μπορεί ένας πολιτικός να λέει γενικά και αόριστα «προτάθηκε». Εδώ υπάρχουν τα εξής ερωτήματα: Πρώτα απ’ όλα, επειδή υπήρχε συγκεκριμένος Βουλευτής της Ν.Δ., ο κ. Πάτσης, που ήταν σε αυτό τον τομέα των χρηματοδοτικών φορέων, ο κ. Πάτσης πρότεινε στον κ. Σταϊκούρα κάποια τέτοια πρωτοβουλία; Πρέπει να βγει να το καταγγείλει δημόσια και όχι να κρύβεται και να μην απαντάει σ’ ένα συγκεκριμένο ερώτημα που έθεσα. Ο κ. Σταϊκούρας, λοιπόν, θα το λέμε δημόσια και θα το καταγγέλλουμε δημόσια, συγκαλύπτει επιχειρηματικά συμφέροντα αντί να τα αποκαλύπτει, ως αρμόδιος Υπουργός Οικονομικών, στο συγκεκριμένο ζήτημα και θα ήθελα αύριο να έρθει και να μας πει είτε ότι η τάδε εταιρεία ήρθε και πρότεινε το συγκεκριμένο ή να πει ότι υπάρχει η τάδε αλληλογραφία. Δεν θα τελειώσει αύριο αυτό ακόμη κι εάν δεν απαντήσει, κατά την προσφιλή του μέθοδο, αλλά θα χρησιμοποιήσουμε κάθε κοινοβουλευτική διαδικασία και μέχρι και τη μέρα των εκλογών θα αναδεικνύουμε το ερώτημα.

Σε ό,τι αφορά, όμως, το συγκεκριμένο ζήτημα, θέλω να τονίσω και κάτι άλλο, το οποίο ίσως πέρασε απαρατήρητο λόγω και της διαδικασίας - όχι με δική σας ευθύνη - της Επιτροπής, διότι ήταν επιλογή της κυβέρνησης να καλέσει στην Επιτροπή συγκεκριμένους φορείς και όχι και φορείς των δανειοληπτών ή άλλους φορείς που θα μπορούσαν να μας ενημερώσουν. Αυτό που θέλω να πω με σαφήνεια είναι ότι θέσαμε το ερώτημα στους παριστάμενους φορείς, φορείς από την Ελληνική Ένωση Τραπεζών, από την Ένωση Εταιρειών Διαχείρισης Απαιτήσεων, από τις συστημικές τράπεζες και από άλλους φορείς αντίστοιχους, εάν επιβεβαιώνει οποιοσδήποτε φορέας αυτά που κατήγγειλε ο κ. Σταϊκούρας και κανένας φορέας δεν επιβεβαίωσε την καταγγελία. Εδώ, λοιπόν, ανακύπτει ένα άλλο ζήτημα: ή ο κ. Σταϊκούρας λέει ψέματα και συκοφαντεί, που είναι ένα σοβαρό πολιτικό γεγονός, ή οι φορείς που κλήθηκαν στη Βουλή και άκουσαν από τον κύριο Υπουργό μια συγκεκριμένη καταγγελία μας είπαν ψέματα! Συμβαίνει ή το ένα ή το άλλο. Εάν υπάρχει κάποια άλλη εξήγηση παράκληση να την ακούσω.

Κλείνω λέγοντας το εξής. Έχουμε καταθέσει εμπρόθεσμα μια τροπολογία. Γνωρίζει το θέμα ο κ. Βεσυρόπουλος και από άλλες θέσεις ευθύνης που είχε και εκείνος και εγώ στο συνδικαλιστικό χώρο του Υπουργείου Οικονομικών. Έχουμε καταθέσει μια τροπολογία - η κυρία Παπανάτσιου, η κυρία Αχτσιόγλου κι εγώ - για το θέμα της αποκατάστασης των διαφορετικών αμοιβών, δηλαδή της αντιμετώπισης του προβλήματος της προσωπικής διαφοράς, για να θεραπεύσουμε την ανισότητα και την αδικία μεταξύ των υπαλλήλων του Υπουργείου Οικονομικών. Την τροπολογία αυτή θα θέλαμε να την εξετάσει το Υπουργείο Οικονομικών και θα θέλαμε μια απάντηση, είτε σήμερα είτε αύριο, διότι, πραγματικά, είναι ένα ζήτημα το οποίο ξεπερνάει τα κόμματα και λύνει προβλήματα εργαζομένων. Εάν το Υπουργείο Οικονομικών ή η πολιτική του ηγεσία θεωρεί ότι για οποιουσδήποτε λόγους, τυπικούς, διαδικαστικούς ή οτιδήποτε άλλο, δεν πρέπει να κατατεθεί σε αυτό το νομοσχέδιο και πρέπει να πάει σε ένα άλλο, εμείς να το ακούσουμε αυτό, να ακούσουμε, δηλαδή, την πολιτική δέσμευση ότι αποδέχεται ότι θα δώσει λύση στο πρόβλημα και είμαστε έτοιμοι ακόμα και να αποσύρουμε την τροπολογία, διότι σκοπός μας δεν είναι ο πολιτικός εντυπωσιασμός αλλά η επίλυση του συγκεκριμένου προβλήματος.

Ευχαριστώ πολύ για τον χρόνο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Σας ευχαριστούμε κι εμείς, κ. Αλεξιάδη. Ισχύουν αυτά τα οποία σας είπα προηγουμένως για τον κύριο Υπουργό. Αύριο που θα είναι στην Ολομέλεια πιστεύω ότι θα έχει την ευκαιρία να δώσει απαντήσεις και σε αυτά τα θέματα.

Τι ψηφίζετε, κύριε Αλεξιάδη;

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας)**: Με επιφύλαξη, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Καλώς.

Το λόγο έχει ο Ειδικός Αγορητής του Κινήματος Αλλαγής, κ. Δημήτρης Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής)**: Κύριε Πρόεδρε, κύριε Υπουργέ, κυρίες και κύριοι συνάδελφοι, με το παρόν νομοσχέδιο εισάγεται προς κύρωση ο Κώδικας Είσπραξης Φορολογικής Διαδικασίας, ένας Κώδικας που ρυθμίζει τη διαδικασία προσδιορισμού, βεβαίωσης και είσπραξης των εσόδων του δημοσίου, καθώς, επίσης, και τις διοικητικές κυρώσεις σε περίπτωση μη συμμόρφωσης.

Ο Κώδικας αυτός, αγαπητοί συνάδελφοι, συντάχθηκε από την Κεντρική Επιτροπή Κωδικοποίησης, σύμφωνα με το άρθρο 66 παράγραφος 3 του ν. 4622/2019, του νόμου που εμείς, το ΠΑ.ΣΟ.Κ. – Κίνημα Αλλαγής, καταψήφισε.

Η κριτική μας ωστόσο για τον νόμο αυτό επιβεβαιώθηκε καθώς στην πορεία αποδείχθηκε ότι δεν εξυπηρέτησε και δεν προώθησε τις αρχές της διαφάνειας και φυσικά της αποτελεσματικότητας. Ένας νόμος ωστόσο να θυμίσω ότι τροποποιήθηκε δεκάδες φορές με την πρώτη τροποποίηση μάλιστα να γίνεται πριν καν «στεγνώσει το μελάνι του». Τώρα, όσον αφορά τα διαδικαστικά, να σημειώσω ότι βάσει του άρθρου 76 του Συντάγματος, η ψήφιση των διοικητικών κωδίκων που συντάχθηκαν από ειδικές επιτροπές, μπορεί να γίνει από την Ολομέλεια της Βουλής με ιδιαίτερο νόμο που κυρώνει τους κώδικες στο σύνολό τους.

Στην ίδια κατεύθυνση, το άρθρο 111, του Κανονισμού της Βουλής, ορίζει ότι κατά την ψήφιση δικαστικών και διοικητικών κωδίκων και κατά την κωδικοποίηση διατάξεων, σύμφωνα με το άρθρο 76, παράγραφος 6 και 7 του Συντάγματος, η συζήτηση γίνεται μία φορά και κατόπιν ακολουθεί η ψήφιση στο σύνολό του.

Το αναφέρω αυτό, αγαπητοί συνάδελφοι, διότι και στην Έκθεση ανάλυσης επιπτώσεων ρυθμίσεων του Κώδικα Είσπραξης Δημοσίων Εσόδων, ΚΕΔΕ, αναφέρθηκε ρητά ότι υπήρξε ομάδα εργασίας αρμόδια για την κωδικοποίηση της φορολογικής νομοθεσίας. Ομάδα, κύριε Υπουργέ, που συστάθηκε στο Υπουργείο Οικονομικών και η οποία παρέδωσε το αποτέλεσμα των εργασιών της στην Κεντρική Επιτροπή Κωδικοποίησης.

Επίσης, αγαπητοί συνάδελφοι, στην ίδια Έκθεση του ΚΕΔΕ αναφέρεται σε συνεργασία με την ΑΑΔΕ χωρίς περαιτέρω διευκρινίσεις. Για εμάς, λοιπόν, είναι πολύ σημαντικό να καταλάβουμε πώς ακριβώς δουλεύει αυτός ο μηχανισμός. Κύριε Υπουργέ, εδώ μπαίνει ένα ερώτημα. Η ομάδα εργασίας του Υπουργείου Οικονομικών αξιοποιήθηκε μόνο στον ΚΕΔΕ και όχι στον Κώδικα Φορολογικών Διαδικασιών που συζητάμε σήμερα; Τι απαντάτε; Θεωρούμε ότι το ζήτημα αυτό είναι σοβαρό και το Σώμα της Βουλής πρέπει να γνωρίζει. Πρέπει, λοιπόν, να γνωρίζουμε την πηγή της κωδικοποίησης. Όχι μόνον για να μπορούμε να αποδώσουμε τα εύσημα ή να κατευθύνουμε την κριτική μας, αλλά κυρίως για να καταλάβουμε το βαθμό εμπλοκής των υπηρεσιών που τελικά θα κληθούν να εφαρμόσουν τη νομοθεσία.

Αγαπητοί συνάδελφοι, ο παρών Κώδικας καταλαμβάνει μία δέσμη φόρων που επηρεάζει το σύνολο της ελληνικής κοινωνίας. Αφορά, λοιπόν, στον Φόρο Εισοδήματος, στο ΦΠΑ, στον ΕΝΦΙΑ, στον Φόρο Κληρονομιών, Δωρεών, Γονικών Παροχών και Κερδών από τυχερά παίγνια. Αφορά επίσης σε φόρους, τέλη, εισφορές, χρηματικές κυρώσεις και τόκους. Είναι συνολικά 48 επιπλέον φορολογίες που περιγράφονται στο παράρτημα του Κώδικα.

Δεδομένης, λοιπόν, της κρισιμότητας του Κώδικα, εμείς, το ΠΑΣΟΚ- Κίνημα Αλλαγής, στηρίζουμε κάθε νομοθέτημα που έχει ως στόχο την ενίσχυση της ασφάλειας δικαίου και της εμπιστοσύνης απέναντι στο κράτος. Η στάση μας αυτή αποτυπώθηκε και στην ψήφιση του νέου ΚΕΔΕ που ψηφίσαμε στις αρχές του μήνα και κυρώθηκε με το νόμο 4978/2022. Διότι, προφανώς επικροτούμε κάθε προσπάθεια για την καταπολέμηση της πολυνομίας. Γιατί, η πολυνομία δημιουργεί τη γραφειοκρατία που συζητάμε όλοι και από την άλλη πλευρά ψηφίζουμε νόμους, οι οποίοι νόμοι προσθέτουν γεγονότα στον επόμενο ή στον προηγούμενο. Άρα, μας ενδιαφέρει η καταπολέμηση της πολυνομίας για τη συστηματοποίηση και την αποσαφήνιση και φυσικά τον εκσυγχρονισμό των ρυθμίσεων. Και τούτο βέβαια με την προϋπόθεση ότι γίνεται πάντα με επίκεντρο τους πολίτες και όχι φυσικά κάτω από την πίεση πελατειακών δικτύων. Από την άλλη, όμως, επισημαίνουμε ρητά, κύριε Υπουργέ ότι αυτή η στήριξή μας στον σκοπό της κωδικοποίησης δεν σημαίνει ότι αλλάζει η στάση μας προς επιμέρους διατάξεις του κώδικα που δεν είχαμε ψηφίσει ως παράταξη, όταν αυτές οι διατάξεις κατατέθηκαν στη Βουλή με πιο χαρακτηριστική θα έλεγα και πιο χαρακτηριστικό παράδειγμα τον νόμο 4389 του 2016, νόμος που ψηφίστηκε από την προηγούμενη Κυβέρνηση ΣΥΡΙΖΑ-ΑΝΕΛ και είχαμε καταψηφίσει και που αφορά δηλαδή τη μετατροπή της γενικής γραμματείας δημοσίων εσόδων σε Ανεξάρτητη Αρχή υπό την εποπτεία των δανειστών. Καθώς επίσης δεν είχαμε ψηφίσει και το νόμο 4646 του 2019 που αφορά τη φορολογική μεταρρύθμιση της Νέας Δημοκρατίας.

 Διαβάζοντας, λοιπόν, την Έκθεση ανάλυσης συνεπειών ρύθμισης του Κώδικα βλέπουμε ότι αναφέρεται, ότι διατάξεις του υφιστάμενου κώδικα φορολογικής κωδικοποίησης κατά τα τελευταία 9 χρόνια, κατά τα τελευταία 9 έτη ισχύος του, έχουν υποστεί πλήθος τροποποιήσεων σε διάφορες χρονικές φάσεις. Άλλοτε μέσα από μεμονωμένες αλλαγές και άλλοτε μέσα από συστηματικές προσπάθειες. Οι τροποποιήσεις αυτές του Κώδικα, συχνά εστίαζαν σε μια δέσμη διατάξεων, χωρίς όμως να λαμβάνεται υπόψη ότι αυτές επηρεάζουν άλλες συναφείς διατάξεις ή αν είχαν κάποια επίπτωση στην ενότητα των ρυθμίσεων του Κώδικα.

 Επιπλέον, κύριε Υπουργέ, να θυμίσω ότι τα τελευταία χρόνια έχει επέλθει μια σειρά από νομοθετικές παρεμβάσεις εκτός του Κώδικα, όπως να θυμίσω, οι μεταβολές στη φορολογία του εισοδήματος και οι αλλαγές στη νομοθεσία για τα ελληνικά λογιστικά πρότυπα. Ρυθμίζεται δηλαδή που εκ των πραγμάτων επηρεάζουν τις διατάξεις του Κώδικα, ενώ ταυτόχρονα, έχουν συντελεστεί και οργανωτικές μεταβολές όπως φυσικά η σύσταση της ΑΑΔΕ σε αντικατάσταση της γενικής γραμματείας δημοσίων εσόδων που επηρεάζουν αυτές εκ των πραγμάτων το περιεχόμενο του Κώδικα.

 Στις περιπτώσεις, λοιπόν, αυτές κύριε Υπουργέ, δεν ακολούθησε η αντίστοιχη νομοθετική εναρμόνιση με ανάλογη προσαρμογή των ρυθμίσεων του κώδικα φορολογικής διαδικασίας. Εδώ, λοιπόν, βλέπουμε ότι αποτέλεσμα όλων των παραπάνω είναι να υπάρχει σήμερα μια αναντιστοιχία και έλλειψη νόμων τεχνικής συνέπειας, τόσο μεταξύ διαφορετικών άρθρων όσο και εντός των δύο άρθρων του Κώδικα.

Βλέπουμε, κύριε Υπουργέ, να υπάρχουν ρυθμίσεις ανενεργείς, είτε διότι έχουν αντικατασταθεί σιωπηρά με νεότερες διατάξεις, είτε διότι έχουν καταργηθεί οι προϋποθέσεις και οι όροι εφαρμογής τους βάσει νεότερων διατάξεων. Σύμφωνα με την δική μας καταμέτρηση, αγαπητοί συνάδελφοι, μέσα σε 9 χρόνια από τα 82 άρθρα του υφιστάμενου Κώδικα μόνο 3 έχουν μείνει χωρίς τροποποίηση. Τραγικό. Από τα 82 δηλαδή άρθρα του υφιστάμενου Κώδικα που συζητούμε, μόνον 3 έχουν μείνει χωρίς τροποποίηση και αυτό ας κρατηθεί, ενώ έχουμε εντοπίσει και ορισμένα άρθρα που έχουν τυπωθεί πάνω από 10 τροποποιήσεις. Εδώ, πρέπει να απαντήσουν και οι κύριοι της προηγούμενης κυβέρνησης επί αυτού και όχι μόνον εσείς.

 Ελπίζουμε, λοιπόν, τα όσα αναφέρονται στην έκθεση ανάλυσης συνεπειών ρύθμισης που συνοδεύει τον κώδικα να ενέχουν και το στοιχείο της αυτοκριτικής, γιατί όποτε και να βγούμε από τον δρόμο του λάθους, κύριε Υπουργέ, ωφέλεια είναι και η κριτική χρειάζεται, αφού πρώτα έχουμε κάνει ο καθένας την αυτοκριτική του και τούτο διότι πάρα πολλές από αυτές τις τροποποιήσεις έγιναν από την Κυβέρνηση σας σήμερα, της Νέας Δημοκρατίας από το 19 έως και το 22.

 Τώρα, όσον αφορά στο πεδίο της νομοθετικής διαδικασίας, εδώ θα ήθελα να υπογραμμίσω ότι βλέπουμε συχνά το οξύμωρο. Οι ίδιοι Υπουργοί που τη μια μέρα κωδικοποιούν την επόμενη ημέρα νομοθετούν. Τι απαντάτε; Δηλαδή μια μέρα κωδικοποιούμε, την άλλη μέρα νομοθετούμε ή να καταθέτονται τροπολογίες για θέματα τα οποία κάποιοι διάδοχοί τους και πάλι θα αποκωδικοποιήσουν, ενώ, την ίδια στιγμή και πάλι θα τροποποιηθούν άναρχα με κάποιο άλλο νομοθετικό πλαίσιο.

 Κύριε Υπουργέ, αυτός ο φαύλος κύκλος πρέπει επιτέλους να σπάσει. Και είναι χρέος όλων σήμερα να στηρίξουμε αυτή την προσπάθεια, αν θέλουμε δηλαδή πραγματικά να πλήξουμε την πολυνομία, την κακονομία και την αντινομία που τελικά υποτίθεται ότι καταπολεμά η κωδικοποίηση.

 Κλείνοντας, αγαπητοί συνάδελφοι, για εμάς, για το ΠΑΣΟΚ το Κίνημα Αλλαγής, η κωδικοποίηση δεν είναι πανάκεια και αυτό ας κρατηθεί. Αυτό που πρέπει να αξιολογείται είναι αν οι τροποποιήσεις φέρνουν πράγματι λύση στα κοινωνικά και οικονομικά θέματα που ρυθμίζονται, ή αν είναι απλά αποτέλεσμα πίεσης πελατειακών συμφερόντων και να φροντίζουμε να φτιάχνουμε κανόνες δικαίου που ανταποκρίνονται στις ανάγκες των πολλών και δεν λύνουν απλά προβλήματα των λίγων. Γιατί αυτό που μας αφορά όλους είναι να δίνουμε λύσεις στα προβλήματα που αφορούν τους πολλούς.

Για αυτό, κύριε Υπουργέ, ζητάμε από εσάς, από την Κυβέρνηση της Νέας Δημοκρατίας, να σταθεί δίπλα στα προβλήματα των πολιτών και όχι των μεγάλων πελατειακών συμφερόντων και να αντιμετωπίσει με συνέπεια την προσπάθεια της κωδικοποίησης, χωρίς συνεχείς πρόχειρες τροποποιήσεις που υπονομεύουν τη διαφάνεια. Κάτι που πιστεύω όλους μας βρίσκει αντίθετους.

 Τέλος και κλείνοντας την ομιλία μου, να πω ως προς την ψήφιση του Κώδικα είσπραξης φορολογικής διαδικασίας, το ΠΑΣΟΚ - Κίνημα Αλλαγής ψηφίζει ναι.

Στο σημείο αυτό έγινε η β΄ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Δούνια Παναγιώτα, Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννής, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μπούγας Ιωάννης, Μπουκώρος Χρήστος, Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Ελευθεριάδου Σουλτάνα, Κόκκαλης Βασίλειος, Κουρουμπλής Παναγιώτης, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Συρμαλένιος Νικόλαος, Τζανακόπουλος Δημήτριος, Φλαμπουράρης Αλέξανδρος, Αρβανιτίδης Γεώργιος, Λοβέρδος Ανδρέας, Κωνσταντόπουλος Δημήτριος, Καραθανασόπουλος Νικόλαος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος, Μπακαδήμα Φωτεινή.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Τον λόγο έχει ο Ειδικός Αγορητής του Κομμουνιστικού Κόμματος Ελλάδας, ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ (Ειδικός Αγορητής του ΚΚΕ):** Το βασικό ερώτημα είναι, αυτός ο Κώδικας Φορολογικής Διαδικασίας επάνω σε ποιο φορολογικό σύστημα έρχεται να εφαρμοστεί; Ποιά είναι τα χαρακτηριστικά του φορολογικού συστήματος; Δεν πρέπει να μας απασχολήσει αυτό; Αλλά βεβαίως ούτε τη Νέα Δημοκρατία ούτε το ΣΥΡΙΖΑ ούτε το ΠΑΣΟΚ απασχολεί το φορολογικό σύστημα, διότι είναι συνυπεύθυνοι. Οι κυβερνήσεις τους το έχουν συνδιαμορφώσει και είναι ένα εκτρωματικό φορολογικό σύστημα, που επί της ουσίας τσακίζει τα λαϊκά εισοδήματα, τα υπερφορολογεί και από την άλλη στιγμή έχει σκανδαλώδεις και προκλητικές φορολογικές απαλλαγές για το μεγάλο κεφάλαιο. Να υπενθυμίσω την ταυτότητα απόψεων σας, όπως αυτή εκφράστηκε, δηλαδή της Νέας Δημοκρατίας, του ΣΥΡΙΖΑ και του ΠΑΣΟΚ στην συνταγματική αναθεώρηση, όπου αρνήθηκαν να τροποποιηθούν οι διατάξεις που έχουν συνταγματική ισχύ για την φορολογία του εφοπλιστικού κεφαλαίου; Και τώρα ήρθε ο εκπρόσωπος του ΣΥΡΙΖΑ και είπε; Τίποτα επί της ουσίας. Λέει, γιατί δεν συμμετείχαν οι φορείς; Σε ποιο πράγμα; Στην κωδικοποίηση; Όταν με την πολιτική σας έχετε τσακίσει, έχει γονατίσει τον κόσμο στα φορολογικά βάρη.

Άρα, λοιπόν, το βασικό είναι αυτό. Ποιο φορολογικό σύστημα έρχεται να υπηρετήσει ο Κώδικας Φορολογικής Διαδικασίας; Ένα βάρβαρο, ένα ταξικό, ένα βαθύτατα αντιλαϊκό φορολογικό σύστημα, το οποίο το έχετε συνδιαμορφώσει και έχει τις υπογραφές της Νέας Δημοκρατίας, του ΣΥΡΙΖΑ και του ΠΑΣΟΚ. Αυτό. Εδώ πέρα δεν χωράει δεύτερη γνώμη, μόνο και μόνο από το σύνολο των φορολογικών εσόδων και ο καταμερισμός που γίνεται, φαίνεται ότι τεράστια πλειοψηφία, που ξεπερνάει το 90% των φορολογικών εσόδων, είναι ξένοι, από τα συμφέροντα των επιχειρηματικών ομίλων και από τη φορολόγησή τους. Ένα πολύ μικρό ποσοστό επιβαρύνει τα νομικά πρόσωπα επί της ουσίας. Ενώ αντίθετα έχουν τη μερίδα του λέοντος όσον αφορά τις δαπάνες, όσον αφορά τη χρηματοδότηση γιατί ακριβώς ο προϋπολογισμός εξυπηρετεί τις ανάγκες, τους σχεδιασμούς και τις προτεραιότητες της ελληνικής άρχουσας τάξης των επιχειρηματικών ομίλων, χρηματοδοτεί τις νέες επενδύσεις προς όφελος της θωράκισης της ανταγωνιστικότητας και της κερδοφορίας τους και σε αυτό το πλαίσιο εμπλέκεται και το φορολογικό σύστημα.

Έτσι, λοιπόν, αυτή η κωδικοποίηση των διατάξεων για τη φορολογική διαδικασία αποσκοπεί στο να καταστήσει πιο αποτελεσματικούς και να θωρακίσει ακόμη περισσότερο εκείνους τους νόμους που μετακυλύουν το σύνολο των φορολογικών βαρών στους εργαζόμενους, στους συνταξιούχους, στους αυτοαπασχολούμενους, στους βιοπαλαιστές αγρότες και έρχεται να συμπληρώσει τον εκσυγχρονισμένο Κώδικα Είσπραξης Δημοσίων Εσόδων, που ψηφίσατε πριν από μερικές μέρες ούτως ώστε να βελτιωθεί ακόμη περισσότερο η ικανότητα του αστικού κράτους, να εισπράττει με ταχύτερες διαδικασίες και με την αξιοποίηση του συνόλου των νέων δυνατοτήτων που δίνει η τεχνολογία, τους φόρους, τις ληξιπρόθεσμες οφειλές από τα λαϊκά στρώματα.

Γιατί ακριβώς όπως έχει τονιστεί πάρα πολλές φορές, το κυνήγι των μαγισσών γίνεται απέναντι σε αυτούς που χρωστούν τα λίγα και όχι τα πολλά. Όταν και στον προηγούμενο υφιστάμενο νόμο του 4174 του 2013, για τον κώδικα φορολογικής διαδικασίας, αλλά και στο σημερινό παραμένει μια οριζόντια αντιμετώπιση. Είτε λοιπόν, χρωστάς μερικές δεκάδες ή εκατοντάδες ευρώ είτε χρωστάς μερικά εκατομμύρια, έχεις υποτίθεται την ίδια αντιμετώπιση από τη φορολογική αρχή. Αν είναι δυνατόν.

Γιατί αυτοί που χρωστάνε μερικές δεκάδες ευρώ δεν μπορούν να τα πληρώσουν, δεν έχουν τη δυνατότητα, αυτοί που χρωστάνε μερικά εκατομμύρια ουσιαστικά έκαναν μία από θησαύριση, επί της ουσίας αυξάνοντας τα περιουσιακά τους στοιχεία μη καταβάλλοντας τους οφειλόμενους φόρους προς το κράτος.

Αυτό επιβεβαιώνει άλλωστε και ποιοι είναι οι μεγάλό οφειλέτες στην εφορία και ποιοι, χρωστάνε μερικές δεκάδες ευρώ και από αυτή την άποψη μια οριζόντια αντιμετώπιση συγκαλύπτει επί της ουσίας τον βασικό υπεύθυνο, γιατί ακριβώς το 88% αυτών που χρωστάνε στην εφορία έως 5.000 ευρώ, χρωστάνε έως 5.000 ευρώ το 88% αυτών που έχουν ληξιπρόθεσμες οφειλές και αυτό αντιστοιχεί στο 2,5% μόνο των συνολικό ληξιπρόθεσμων οφειλών.

Ενώ αντίθετα το ένα περίπου τα 100 χρωστάει το 75% των ληξιπρόθεσμων οφειλών. Και επί της ουσίας αυτό το κίνητρο των μαγισσών, γίνεται σε αυτούς που χρωστάνε τα λίγα γιατί; Γιατί δεν μπορούν να αποκρύψουν τα όποια εναπομείναντα περιουσιακά στοιχεία έχουν. Ενώ αντίθετα οι μεγάλοι επιχειρηματικοί όμιλοι, οι κεφαλαιοκράτες, έχουν τη δυνατότητα και αξιοποιώντας τις διευκολύνσεις που τους παρέχει το σύστημα, ελευθερία κίνησης κεφαλαίων, φορολογικοί παράδεισοι, εξωχώριες, τραπεζικά απόρρητα, αξιοποιώντας όλα αυτά να αποκρύψουν τα τεράστια περιουσιακά στοιχεία και με αποτέλεσμα να μην έχουν καμία επίπτωση. Από τα χρέη τα οποία έχουν συσσωρεύσει προς τις εφορίες.

 Βεβαίως μέσα από αυτήν την διαδικασία της διευκολύνονται ακόμη περισσότερο η προώθηση τόσο των αναγκαστικών μέτρων σε βάρος αυτών που χρωστάνε τα λίγα. Έτσι σε σχέση με κατασχέσεις χρηματικών ποσών, εφόσον υπάρχει λογαριασμός στην τράπεζα είναι πλειστηριασμούς περιουσιακών στοιχείων ακόμη και της ίδιας τους της κατοικίας. Και σ αυτή την κατεύθυνση μπορείτε να χρησιμοποιήσετε και χρησιμοποιείτε και τις διάφορες εισπρακτικές εταιρείες, για να είναι πιο αποτελεσματική ή η πάταξη αυτών που χρωστάνε μερικές δεκάδες ευρώ προς το κράτος και να συμμορφωθούν, προς τας υποδείξεις.

Βεβαίως και μια σειρά διατάξεις οι οποίες υπάρχουν και που μπορεί να φαίνονται λεπτομέρειες, έτσι δείχνουνε το πόσο επιθετικά στρέφεστε απέναντι στους λίγους. Μάλιστα αν πρόκειται για χρηματικά ποσά και απαιτήσεις στα χέρια τρίτου, κατά βάση τις τράπεζες ο νόμος προβλέπει στο άρθρο 47, παράγραφος 2 ότι δεν απαιτείται να εκδοθεί ούτε καν ατομική ειδοποίηση στον φορολογούμενο με το πρόσχημα ότι ο τελευταίος μπορεί να κάνει ανάληψη να αποκρύψει χρήματα. Για φαντάσου δηλαδή, στα κρυφά αφαιρείτε τα χρήματα από τον τραπεζικό λογαριασμό.

Βεβαίως, φανερούς τραπεζικούς λογαριασμούς έχουν αυτοί που έχουν κάποιες μικρές αποταμιεύσεις, για τις δύσκολες ώρες. Οι μεγάλοι τραπεζικοί λογαριασμοί, συνήθως, δεν είναι στα ονόματά τους και δεν μπορούν να τους εντοπίσουν οι ελεγκτικοί σας μηχανισμοί, γιατί μπορεί να βρίσκονται και στο εξωτερικό.

Άλλα θέματα τα οποία δείχνουν τον ταξικό χαρακτήρα αυτού του κώδικα φορολογίας. Για παράδειγμα το άρθρο 26, όπου, επί της ουσίας, η επιλογή των υποθέσεων προς έλεγχο, γίνονται με απόφαση του διοικητή της ΑΑΔΕ, έχοντας κάποια κριτήρια. Αλλά αυτά τα κριτήρια, μπορεί να τα προσπεράσει και να βάλει και δικά του κριτήρια, τα οποία δεν δημοσιοποιούνται. Από αυτήν την άποψη, λοιπόν, έχει μια αυθαιρεσία στην εξουσία ο διοικητής της ΑΑΔΕ, για να πει ποιες υποθέσεις θα ελεγχθούν και ποιες δεν θα ελεγχθούν.

Επίσης, το άρθρο 27 που καθορίζει τις μεθόδους έμμεσου προσδιορισμού της φορολογητέας ύλης, όπου η διοίκηση δύναται να παρεμβαίνει και να εκτιμά με διορθωτικό ή προληπτικό προσδιορισμό, φορολογητέα ύλη, με βάση, όχι τα πραγματικά στοιχεία, αλλά με βάση τεχνικές μεθόδους. Δηλαδή, έχοντας πολύ υψηλό βαθμό αυθαιρεσίας στο πώς θα καθορίσει αυτά.

Βέβαια, το πιο σημαντικό από όλα τα ζητήματα, είναι αυτό που αφορά τα ζητήματα της ένδικης προσφυγής, όσον αφορά αποφάσεις της φορολογικής αρχής, που, επί της ουσίας, είναι το άρθρο 63 και ορισμένα λοιπά άρθρα. Γιατί το λέμε αυτό; Γιατί, ακριβώς, το άρθρο 63 λειτουργεί ως εμπόδιο στο να μπορέσει να προσφύγει κάποιος στα διοικητικά δικαστήρια, παρότι είναι μια χρονοβόρα διαδικασία. Βάζει, επίσης, ορισμένες προϋποθέσεις οι οποίες είναι εξαντλητικές. Πρέπει να καταβάλει το 50% της οφειλής, για να μπορέσει να προσφύγει. Δεύτερο, που προσφεύγει; Στην διεύθυνση επίλυσης διαφορών της ίδιας της ΑΑΔΕ. Δηλαδή, Γιάννης κερνάει, Γιάννης πίνει. Μια υπηρεσία της ίδιας της ΑΑΔΕ θα έρθει να εκδικάσει. Και το αποτέλεσμα ποιο είναι; Φαίνεται από τα στοιχεία τα οποία, κατά καιρούς, δίνει στη δημοσιότητα η ΑΑΔΕ.

Στο πρώτο πεντάμηνο του 2022, εάν δεν κάνω λάθος, μόνον το 27% των υποθέσεων που είχαν προσφύγει στη διεύθυνση επίλυσης διαφορών, δικαιώθηκαν μερικώς ή ολικώς. Όλες οι υπόλοιπες απορρίφθηκαν και από αυτές που απορρίφθηκαν - γιατί και εκεί είναι πολύ ακριβή και ταξική η δικαιοσύνη - μόνο το 39% μπόρεσε να προσφύγει στα διαιτητικά δικαστήρια. Άρα, έχετε διαμορφώσει ένα τέτοιο πλέγμα, που αυτός που δεν έχει τη δυνατότητα να πληρώσει έναν δικηγόρο, να προσφύγει στα δικαστήρια, να φτιάξει έναν φάκελο με όλα αυτά τα οποία χρειάζονται για να μπορέσει να βρει το δίκιο του, καταλαβαίνετε πάρα πολύ καλά, ότι τον υποχρεώνετε να καταβάλει τις όποιες αυθαίρετες αποφάσεις της ΑΑΔΕ.

Από αυτή την άποψη, λοιπόν, εμείς -για να μην μακρηγορώ, θα μιλήσουμε αύριο και στην Ολομέλεια - καταψηφίζουμε τον συγκεκριμένο κώδικα γιατί, ακριβώς, το θεωρούμε ένα εργαλείο όπου, επί της ουσίας, θα αξιοποιηθεί για ένα κυνήγι σε βάρος των πιο φτωχών και των πιο αδύνατων λαϊκών στρωμάτων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Ευχαριστούμε τον κύριο Καραθανασόπουλο.

Το λόγο έχει ο Ειδικός Αγορητής της Ελληνικής Λύσης, κ. Βασίλειος Βιλιάρδος.

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Ευχαριστώ πολύ, κύριε Πρόεδρε.

 Το σημερινό νομοσχέδιο αποτελεί μία ακόμη κύρωση γραφειοκρατικών διαδικασιών ακολουθώντας την αντίστοιχη του Κώδικα Είσπραξης Δημοσίων Εσόδων που ψηφίστηκε πρόσφατα.

Οι δύο αυτές κυρώσεις εφαρμόζουν το πρώτο προαπαιτούμενο νούμερο 199 του Ταμείου Ανάκαμψης, ενώ τα προαπαιτούμενα περιγράφονται ως ορόσημα θυμίζοντας τη μετονομασία της τρόικας σε θεσμούς.

Συνεχίζοντας, θα αναφερθούμε μόνον επιγραμματικά σε ορισμένα άρθρα -αφού αποτελούν κωδικοποίηση- ήδη ισχύοντα, επικεντρώνοντας στο πώς μπορούν να σχετίζονται με τη μετάβαση στο νέο καθεστώς υπό την ΑΑΔΕ της διεθνούς οικονομικής εποπτείας της Ελλάδας. Επίσης, στο πώς μπορούν να σχετίζονται με άλλες εξελίξεις, όπως με το νέο πτωχευτικό που εξυπηρετεί τόσο τις εισπρακτικές εταιρείες όσο και την ΑΑΔΕ με τις συνοπτικές ηλεκτρονικές κατασχέσεις.

 Ξεκινώντας από το άρθρο 2, αναγράφεται πως το πεδίο εφαρμογής αφορά τον φόρο εισοδήματος, τον φόρο προστιθέμενης αξίας, τον ΕΝΦΙΑ, το φόρο κληρονομιάς και άλλους επιμέρους φόρους - τέλη στο παράρτημα, όπως τυχερών παιχνιδιών, κινητής τηλεφωνίας, μεταβίβασης ακινήτων, σκαφών αναψυχής κ.λπ., δεν περιλαμβάνει όμως τα τελωνειακά τέλη. Υπάγονται κάπου αλλού;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Στον Εθνικό Τελωνειακό Κώδικα.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Ωραία.

Στο άρθρο 5 προβλέπεται πως η κοινοποίηση των εγγράφων στον φορολογούμενο γίνεται ηλεκτρονικά, κάτι που όμως είναι πολλές φορές προβληματικό και το γνωρίζουμε όλοι.

Αναφέρεται επίσης, πως με απόφαση του Διοικητή της ΑΑΔΕ μπορεί η κοινοποίηση να γίνει και με απλή επιστολή.

Με ποια κριτήρια αποφασίζει, εάν θα γίνει ηλεκτρονικά ή και με απλή επιστολή;

Δεν είναι εντελώς αόριστο;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Κατά βάση γίνεται ηλεκτρονικά.

 **ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Έτσι γράφει, όμως.

 Το άρθρο 10 και το επόμενο αναφέρονται στην έκδοση Α.Φ.Μ., κάτι που έχει καταστρατηγηθεί με την είσοδο αλλοδαπών, ενώ οδηγεί σε παραοικονομία, όπως έχουμε επισημάνει και τεκμηριώσει στο παρελθόν. Εκτός αυτού, αναφέρεται σε περιπτώσεις όπου ο φορολογούμενος το Φυσικό ή Νομικό πρόσωπο που θέλει να ασκήσει επιχειρηματική δραστηριότητα πρέπει να καταβάλει εγγύηση. Εντούτοις, εξαρτάται από την απόφαση του Διοικητή της ΑΑΔΕ, πάντοτε του Διοικητή σε όλο σχεδόν το νομοσχέδιο, οπότε επιτρέπει περιθώρια υποκειμενισμού, όπως για παράδειγμα προς τους μεγάλους οφειλέτες ή αλλοδαπούς.

Στο άρθρο 12 το προβληματικό είναι το ότι η φορολογική διοίκηση χορηγεί αποδεικτικό ενημερότητας μόνο εφόσον ο φορολογούμενος δεν έχει οφειλές απέναντί της από οποιαδήποτε αιτία, ενώ έχει υποβάλει τις απαιτούμενες φορολογικές δηλώσεις των τελευταίων πέντε ετών. Με δεδομένο, όμως, το μεγάλο ύψος των οφειλών του ιδιωτικού χρέους γενικότερα και ειδικότερα του κόκκινου ιδιωτικού χρέους θα δημιουργήσει προβλήματα, κάτι που έχουμε διαπιστώσει σε περιπτώσεις αδειών σε λαϊκές, όπου δίνονται εξαιρέσεις για τις νέες άδειες. Οι εξαιρέσεις είναι πρόβλημα του νόμου, βέβαια.

 Στο άρθρο 15 δεν υπάρχει πουθενά προστασία των προσωπικών δεδομένων. Ενώ όλες οι υπηρεσίες του κράτους συνεργάζονται μεταξύ τους, έτσι ώστε να καταγράψουν και να συλλάβουν τους οφειλέτες, δυστυχώς, με εξαίρεση τις λίστες Λαγκάρντ, Μπόργιανς και λοιπά, κατά παρέκκλιση όμως η φορολογική διοίκηση δεν μπορεί να ενημερώνεται για θέματα που αφορούν ποινικές υποθέσεις οι οποίες εκκρεμούν ενώπιον των αρμόδιων εισαγγελικών αρχών ή των ποινικών δικαστηρίων χωρίς την προηγούμενη έγγραφη άδεια του αρμόδιου εισαγγελέα.

 Έτσι όπως το καταλαβαίνουμε εμείς, στην ουσία, προστατεύονται εκείνοι που διώκονται ποινικά οπότε εύλογα αναρωτιόμαστε γιατί και περιμένουμε να μας απαντήσει, βέβαια, ο Υπουργός.

 Στο άρθρο 17 α΄ πρέπει να προστατεύονται αυστηρά τα προσωπικά δεδομένα και οι απόρρητες πληροφορίες των φορολογουμένων. Εδώ αναφέρονται κυρώσεις που είναι μεταβλητές, ενδεχομένως, χαμηλές σε κάποιες περιπτώσεις, ειδικά με τόσα χρήματα που κυκλοφορούν σε εισπρακτικές που προφανώς θα ήθελαν αυτές τις πληροφορίες. Εκτός αυτού, με απόφαση του Διοικητή το πρόστιμο μπορεί να είναι από 1.000 ευρώ έως 100.000 ευρώ, ένα εύρος που δεν μας φαίνεται καθόλου λογικό.

 Στο άρθρο 21 και στην παράγραφο 2 παρέχονται όρια για την υποχρέωση τήρησης φακέλου τεκμηρίωσης, για παράδειγμα, όταν ο κύκλος εργασιών δεν υπερβαίνει τα 5.000.000 ετήσια. Θεωρούμε πως ανεξάρτητα από το ύψος των εργασιών ή συναλλαγών ή λειτουργιών όλες οι μόνιμες εγκαταστάσεις αλλοδαπών επιχειρήσεων στην Ελλάδα θα πρέπει να υποχρεούνται να τηρούν για τις συναλλαγές τους με το κεντρικό ή με τα συνδεδεμένα πρόσωπα του κεντρικού τους στην αλλοδαπή, καθώς επίσης τα ημεδαπά νομικά πρόσωπα και νομικές οντότητες για τις παραπάνω συναλλαγές το φάκελο τεκμηρίωσης.

Στις παραγράφους 5 και 6, όπως άλλωστε σε πολλά άλλα άρθρα, δίνονται υπερβολικές νομοθετικές εξουσιοδοτήσεις στον Διοικητή της ΑΑΔΕ, εν προκειμένω να καθορίσει τα περιεχόμενα του Φακέλου Τεκμηρίωσης.

Στο άρθρο 25 και στην παράγραφο 1, όπως και στο άρθρο 26, θεωρούμε επίσης πως δίνεται υπερβολική νομοθετική εξουσιοδότηση στον διοικητή ή σε εξουσιοδοτημένα από αυτόν όργανα, που δεν διευκρινίζονται, όμως, να καθορίζουν πολύ σημαντικά ζητήματα, όπως την έγγραφη εντολή φορολογικού ελέγχου. Τα ζητήματα αυτά για λόγους διαφάνειας και αξιοκρατίας θα έπρεπε να καθορίζονται μέσω της κοινοβουλευτικής οδού. Οπότε, προφανώς είμαστε αντίθετοι. Θα μπορούσαν αλήθεια να στοχοποιούνται άτομα και να γίνονται έλεγχοι με απόφαση μόνο του Διοικητή της ΑΑΔΕ;

 Το άρθρο 27 είναι αόριστο, ως προς τις μεθόδους έμμεσου προσδιορισμού. Επίσης, ως προς τον τρόπο εφαρμογής, που εξαρτάται από απόφαση του Διοικητή της ΑΑΔΕ, στην παράγραφο 2. Το σωστό θα ήταν, αντί για μεθόδους προσδιορισμού της φορολογητέας ύλης να υιοθετήσει η Κυβέρνηση μειωμένους συντελεστές φορολογίας με την καθιέρωση ενός απλοποιημένου και σταθερού φορολογικού συστήματος, με τη μείωση του ΦΠΑ, με την κατάργηση του ΕΝΦΙΑ, των τεκμηρίων και του τέλους επιτηδεύματος, καθώς επίσης με τη διαγραφή όλων των τοκογλυφικών μνημονιακών προστίμων.

Στο άρθρο 28 δίνεται ξανά υπερβολική νομοθετική εξουσιοδότηση στο Διοικητή να καθορίσει σημαντικά ζητήματα, όπως τον προσωρινό και οριστικό διορθωτικό προσδιορισμό φόρου στους φορολογούμενους τα οποία για λόγους διαφάνειας και αξιοκρατίας θα έπρεπε να καθορίζονται και εδώ μέσω της κοινοβουλευτικής οδού που φαίνεται πως η Κυβέρνηση την αποφεύγει σταθερά. Εκτός αυτού, δεν προσδιορίζεται κάποιο όργανο ελέγχου για την ορθότητα των αποφάσεων του Διοικητή, κάποιος πρέπει να τον ελέγχει, ο οποίος, εφόσον δεν τον ελέγχει κανείς, στην ουσία ανάγεται σε απόλυτο μονάρχη της Υπηρεσίας. Είναι δυνατόν να στηρίξει κανείς τέτοιες αντιδημοκρατικές μεθοδεύσεις; Δεν είναι ντροπή να κάνει ό,τι θέλει ο Διοικητής της βασικότερης υπηρεσίας που ανήκει πλέον στους ξένους επιτηρητές της χώρας μας;

Στο άρθρο 28Α και στην παράγραφο 1 δεν διευκρινίζονται οι τύποι των υποθέσεων που διαβιβάζονται στη φορολογική διοίκηση από τη Διεύθυνση Ερευνών του Οικονομικού Εγκλήματος. Δεν θα έπρεπε να διευκρινίζονται;

Στο άρθρο 39, σε περίπτωση διαπίστωσης προσαύξησης περιουσίας η προσαύξηση αυτή δεν υπόκειται σε φορολογία, εάν ο φορολογούμενος αυτονόητα έχει αποδείξει την πραγματική πηγή της, καθώς επίσης εάν έχει φορολογηθεί νόμιμα. Με δεδομένο εδώ τα σκάνδαλα της επικαιρότητας, όπως τα αδιευκρίνιστα ποσά σε λογαριασμούς Υπουργών, την υπόθεση Πάτση κ.λπ., θα έπρεπε να υπάρχει μεγαλύτερη σαφήνεια.

Στο άρθρο 40 και στην παράγραφο 3, η αίτηση πτώχευσης εντάσσεται στα πλαίσια του νέου Πτωχευτικού, τον οποίο καταψηφίσαμε;

Σο άρθρο 54, σχετικά με την τήρηση παραστατικών για στοιχεία που διαβιβάζονται στην ψηφιακή πλατφόρμα My data και τις σχετικές κυρώσεις, η εφαρμογή είναι δύσχρηστη, όλοι το γνωρίζουμε, ειδικά όλοι οι λογιστές οι οποίοι αναφέρονται στη συγκεκριμένη εφαρμογή, λέγοντας πως είναι ελαττωματική, ενώ η ύπαρξη προστίμων θα εξουθενώσει τους επιχειρηματίες και τους επαγγελματίες, την ίδια στιγμή που σε πολλές ξένες εταιρείες δίνεται απαλλαγή από τον φόρο τεκμηρίωσης με το άρθρο 21. Δεν είναι άδικο το συγκεκριμένο;

Στο άρθρο 59 εμείς είμαστε γενικότερα εναντίον της παρακράτησης φόρου, επειδή αφενός μεν στερεί ρευστότητα από τους λήπτες των αμοιβών, αφετέρου εισάγει γραφειοκρατικές υποχρεώσεις σε αμφότερα τα Συμβαλλόμενα Μέρη.

Οι διατάξεις του άρθρου 60, είναι πολύ γενικές και αόριστες. Ποιος θεωρείτε, πραγματικά μας έκανε μεγάλη εντύπωση, ότι παρεμποδίζει ή αποπειράται να παρεμποδίσει τις ενέργειες και την εκτέλεση καθηκόντων της φορολογικής διοίκησης;

Επίσης, γενικές και αόριστες είναι οι διατάξεις του άρθρου 61. Πώς εννοούνται οι λόγοι ανωτέρας βίας; Πρόκειται για θέματα υγείας των επιχειρηματιών ή των λογιστών τους ή κάτι άλλο; Επίσης, με την apriori εξαίρεση των ανακριβών δηλώσεων, τι συμβαίνει στις περιπτώσεις λαθών των λογιστών των επιχειρήσεων;

 Δεν μένουν έτσι απροστάτευτοι οι επαγγελματίες και ατιμώρητοι οι λογιστές;

Στο άρθρο 63, η ένστασή μας είναι γενικότερη. Αφορά τη λειτουργία και την αποτελεσματικότητα της Διεύθυνσης Επίλυσης Φορολογικών Διαφορών, ιδίως την αρνητική πρόβλεψη για σιωπηρή απόρριψη. Ειδικότερα, σύμφωνα με τα πιο πρόσφατα στοιχεία που δημοσιεύθηκαν, ο αριθμός των ενδικοφανών προσφυγών που υποβλήθηκαν στο επτάμηνο Ιανουαρίου- Ιουλίου του 2021, ανέρχεται σε 6.777, ενώ από αυτές 3.000 απορρίφθηκαν σιωπηρά, χωρίς καν να εξεταστούν, όπως θα καταθέσουμε στα πρακτικά. Είναι λογικό σχεδόν οι μισές υποθέσεις να απορρίπτονται σιωπηρά; Δεν πρέπει να συμβεί κάτι εδώ;

Αρνητικά κρίνεται επίσης, η πρόβλεψη της παραγράφου 3 περί της ουσιαστικής υποχρέωσης να καταβάλει προκαταβολικά ο ενδιαφερόμενος το 50% του αμφισβητούμενου ποσού, ένα τεράστιο ποσοστό.

Τέλος, είναι προφανής η ανάγκη επικαιροποίησης του άρθρου 66. Αυτό που θα μπορούσαμε, όμως, να πούμε, επειδή παρατηρείται συχνά στα δικαστήρια, είναι το γεγονός ότι βρίσκονται κατηγορούμενοι για λήψη εικονικών φορολογικών παραστατικών και επιχειρηματίες που δεν έχουν, πραγματικά, καμία απολύτως εμπλοκή, με τις συγκεκριμένες υποθέσεις, χωρίς να γνωρίζουν καν για τις συγκεκριμένες συναλλαγές. Οφείλουμε να σημειώσουμε εδώ, πως είναι λάθος να δίνεται κάλυψη σε τραπεζικά στελέχη, χωρίς αυτεπάγγελτη δίωξη, για ρυθμίσεις δανείων, όπου μπορεί να χάνει έσοδα και το δημόσιο. Ευχαριστώ πολύ κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Κύριε Βιλιάρδο τι ψηφίζετε παρακαλώ;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Επιφύλαξη.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Επιφύλαξη, καλώς. Συγγνώμη περνάμε στον κύριο Γεώργιο Λογιάδη, Ειδικό Αγορητή του ΜέΡΑ25.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Κύριε Υπουργέ, κυρίες και κύριοι, το παρόν σχέδιο Κώδικα Φορολογικής Διαδικασίας, προσαρμόζει τα πάντα, όλα τα θέματα της φορολογίας στη φορολογική διοίκηση. Ως φορολογική διοίκηση νοείται η Ανεξάρτητη Αρχή Δημοσίων Εσόδων ορίζει το σχέδιο νόμου. Η ανεξάρτητη αυτή αρχή, δεν υπάρχει στο Ελληνικό Σύνταγμα. Το άρθρο 101 α του Συντάγματος, περί ανεξάρτητων αρχών, ορίζει τις εξής πέντε ανεξάρτητες αρχές και μόνο αυτές. Αρχή Προστασίας Δεδομένων Προσωπικού Χαρακτήρα, το Εθνικό Συμβούλιο Ραδιοτηλεόρασης το ΕΣΡ, την Αρχή Διασφάλισης του Απορρήτου των Επιστολών την ΑΔΑΕ, το Ανώτατο Συμβούλιο Επιλογής Προσωπικού το ΑΣΕΠ και το Συνήγορο του Πολίτη. Δεν υπάρχει η ΑΑΔΕ στο Ελληνικό Σύνταγμα, ούτε προστέθηκε η ΑΑΔΕ στην τελευταία αναθεώρηση του Ελληνικού Συντάγματος το Δεκέμβριο του 2020.

Ο νόμος 4389 του 2016 για τη σύσταση αυτής της Ανεξάρτητης Αρχής Δημοσίων Εσόδων στο άρθρο 1 αναφέρει, ορίζει. Συνιστάται Ανεξάρτητη Αρχή χωρίς νομική προσωπικότητα.

 Άρθρο 1 παράγραφος 2. Η Αρχή απολάβει λειτουργικής ανεξαρτησίας, διοικητικής και οικονομικής αυτοτέλειας και δεν υπόκειται σε έλεγχο ή εποπτεία από κυβερνητικά όργανα, κρατικούς φορείς ή άλλες διοικητικές αρχές.

Άρθρο 5. Η Αρχή δεν υπόκειται σε ιεραρχικό έλεγχο ή εποπτεία από τον Υπουργό Οικονομικών. Σε αυτό το σημείο, υπενθυμίζουμε ότι η ΑΑΔΕ, η υποτιθέμενη αυτή ανεξάρτητη αρχή, όχι απλώς είναι πλήρως εξαρτημένη και κατευθυνόμενη από την Τρόικα, αλλά δύναται πλέον να εκχωρεί το φορολογικό λογισμικό της χώρας σε όποια εταιρεία θέλει, ακόμα και στο εξωτερικό και την οποία ακόμη και η κυβέρνηση δεν γνωρίζει.

Πρόκειται όχι μόνον για επιβεβαίωση ότι η χώρα μας τελεί υπό καθεστώς χρεοδουλοπαροικίας, όπως λέμε εμείς στο ΜέΡΑ25, όχι μόνο για απώλεια εθνικής κυριαρχίας, αλλά θέτει σε κίνδυνο και αυτή ακόμα και την εθνική ασφάλεια της χώρας.

Όπως και με το Υπερταμείο του ΣΥΡΙΖΑ που σε συνέχεια του ΤΑΙΠΕΔ ανέλαβε την εκποίηση της δημόσιας περιουσίας, έτσι και με την ΑΑΔΕ που δίνει και το φορολογικό λογισμικό της, γι΄ αυτό ο ΣΥΡΙΖΑ δεν τολμάει ούτε καν να ψελλίσει κάτι για την ΑΑΔΕ.

Ως ΜέΡΑ25 λέμε τα πράγματα με το όνομά τους. Επανειλημμένα έχουμε καταγγείλει την ΑΑΔΕ ως ξένο σώμα, ως ξένη υπηρεσία, που ελέγχεται, διορίζεται, διοικείται από τους δανειστές για τους δανειστές, επισημαίνοντας ότι αποτελεί μείζον ζήτημα εθνικής ασφάλειας το γεγονός ότι το λογισμικό της ΑΑΔΕ είναι στα χέρια σκοτεινών ιδιωτών, ότι μια άγνωστη εταιρεία από την Καλιφόρνια μπορεί να πατήσει ένα κουμπί και η πολιτική μας να χάσει την πρόσβαση στα φορολογικά δεδομένα.

Είναι σαν να έχεις εκχωρήσει σε ξένες εταιρείες τα πυρομαχικά του στρατού σου. Ως ΜέΡΑ25 έχουμε δεσμευτεί για την επανένταξη των εφοριών στο Ελληνικό Δημόσιο, όχι στον Υπουργό, αλλά υπό την εποπτεία των ιδιωτών. Δεν θα εισέλθουμε αναλυτικά στα άρθρα του σχεδίου νόμου, διότι εμείς καταψηφίζουμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Θα περάσουμε στον Υφυπουργό Οικονομικών τον κ. Απόστολο Βεσυρόπουλο και αν μου επιτρέπετε, κύριε Υπουργέ, να πω ότι είναι πολύ σημαντικό ότι το υπουργείο κωδικοποιεί τη νομοθεσία του. Μακάρι και τα άλλα υπουργεία να ακολουθήσουν σε αυτή την κατεύθυνση. Είναι πάρα πολλά ζητήματα, τα οποία θα διευκόλυναν πολύ τους συμπολίτες, τους χρήστες της νομοθεσίας και τη διοίκηση εννοείται κυρίως όμως τους συμπολίτες. Γνωρίζετε πολύ καλά σε πάρα πολλές περιπτώσεις η νομοθεσία είναι σύνθετη. Ακολουθούν οι εγκύκλιοι που είναι δεκάδες, ενδεχομένως, σε πάρα πολλά άρθρα, πολλές φορές και αντικρουόμενες, με αποτέλεσμα να δημιουργούνται σοβαρά ζητήματα. Να υποχρεούνται και οι υπηρεσίες και συμπολίτες μας να καταφεύγουν στην κεντρική διοίκηση και να γιγαντώνουν την γραφειοκρατία.

Έχετε τον λόγο κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Κυρίες και κύριοι συνάδελφοι, στη φορολογική πολιτική της Κυβέρνησης παράλληλα με τη μείωση των φορολογικών επιβαρύνσεων βρίσκεται ακόμη μία σοβαρή μεταρρυθμιστική ατζέντα που υλοποιείται ταχύτατα με στόχο τη διευκόλυνση πολιτών και επιχειρήσεων και την ενίσχυση της οικονομικής δραστηριότητας. Στα πλαίσια αυτά εντάσσεται η κωδικοποίηση και απλούστευση της φορολογικής νομοθεσίας, ως αναγκαία διαρθρωτική μεταρρύθμιση, προκειμένου οι αναπτυξιακές φορολογικές παρεμβάσεις να αποκτήσουν ουσιαστικό αποτύπωμα.

Μέσω της κωδικοποίησης της φορολογικής νομοθεσίας προάγεται η ασφάλεια του δικαίου και δημιουργούνται σχέσεις εμπιστοσύνης ανάμεσα στον φορολογούμενο και το κράτος. Παράλληλα, διευκολύνονται η φορολογική διοίκηση και τα δικαστήρια στην εφαρμογή και την ερμηνεία του δικαίου, αλλά και οι πολίτες και οι επιχειρήσεις στην εκπλήρωση των υποχρεώσεών τους και διαμορφώνεται ένα κλίμα ασφάλειας και σταθερών, σύγχρονων, επικαιροποιημένων κανόνων. Πρόκειται για μία προσπάθεια ιδιαίτερα σημαντική, που εντάσσεται μάλιστα ως μεταρρύθμιση στα πλαίσια του Ταμείου Ανάκαμψης και Ανθεκτικότητας. Στην προσπάθεια αυτή περιλαμβάνεται μεταξύ άλλων η νομοθετική κωδικοποίηση έξι συνολικά φορολογιών, του Κώδικα Είσπραξης Δημοσίων Εσόδων, του Κώδικα Φορολογικής Διαδικασίας, των λοιπών έμμεσων φορολογιών, του Φόρου Προστιθέμενης Αξίας, της φορολογίας περιουσίας και του Εθνικού Τελωνειακού Κώδικα.

Παράλληλα, δρομολογήθηκε η διοικητική κωδικοποίηση της άμεσης φορολογίας. Ήδη, με τον ν.4978/2022 ολοκληρώθηκε η κύρωση του ΚΕΔΕ, ενώ παράλληλα έχουν δρομολογηθεί οι απαιτούμενες διαδικασίες για την κατάθεση προς κύρωση από τη Βουλή του ΦΠΑ και του κώδικα των λοιπών έμμεσων φορολογιών. Βάσει χρονοδιαγράμματος μέχρι τα τέλη Νοεμβρίου θα έχουν ολοκληρωθεί οι προπαρασκευαστικές ενέργειες των σχετικών ομάδων για τη νομοθετική κωδικοποίηση της φορολογίας περιουσίας και του Εθνικού Τελωνειακού Κώδικα και μέχρι την άνοιξη του 2023 θα έχει ολοκληρωθεί η κύρωση των νέων κωδίκων από τη Βουλή.

Με το νομοσχέδιο που συζητάμε σήμερα για την κύρωση του Κώδικα Φορολογικής Διαδικασίας όπως και με τις υπόλοιπες κωδικοποιήσεις της φορολογικής νομοθεσίας δεν επέρχεται καμία μεταβολή στην ουσία των διατάξεων που κωδικοποιούνται. Επαναλαμβάνω, για ακόμη μία φορά, ότι στο πλαίσιο της κωδικοποίησης μεταφέρονται οι ήδη ισχύουσες διατάξεις για τη φορολογική διαδικασία. Πρέπει να γίνει κατανοητό από όλους ότι μέσω της κωδικοποίησης ενοποιούνται οι υφιστάμενες διατάξεις, αίρονται πιθανές αναντιστοιχίες στο περιεχόμενο και στην ορολογία τους και καταργούνται ρυθμίσεις ανενεργές σιωπηρά καταργημένες καθώς και ρυθμίσεις που έχουν εξαντλήσει το ρυθμιστικό τους περιεχόμενο.

Το νομοσχέδιο που συζητάμε αποτελεί κωδικοποίηση των διατάξεων που διέπουν τη φορολογική διαδικασία. Τη διαδικασία δηλαδή του προσδιορισμού και της είσπραξης των φορολογικών εσόδων, καθώς και τις επιβαλλόμενες κυρώσεις, διοικητικές και ποινικές, σε περίπτωση μη εκπλήρωσης των υποχρεώσεων της φορολογικής νομοθεσίας, οι οποίες περιλαμβάνονται στο νόμο 4174 του 2013.

Αποτέλεσμα της κωδικοποίησης είναι ένα ενιαίο νομοθέτημα, με εσωτερική συνοχή, συμβατό με την υπόλοιπη κείμενη νομοθεσία, κατανοητό και εύχρηστο για τη διοίκηση και τους διοικούμενους.

Στο σημείο αυτό θα ήθελα να ευχαριστήσω θερμά όλα τα μέλη της ομάδας για τις προπαρασκευαστικές ενέργειες της νομοθετικής κωδικοποίησης του Κώδικα Φορολογικής Διαδικασίας, τα μέλη της Κεντρικής Επιτροπής Κωδικοποίησης, τα υπηρεσιακά στελέχη και όλους όσους εργάστηκαν για το νομοσχέδιο που συζητάμε σήμερα.

Ο Κώδικας Φορολογικής Διαδικασίας όπως διαμορφώθηκε αποτελεί νομοθέτημα τομή, καθώς ορίζει ενιαίες διαδικασίες προσδιορισμού και είσπραξης, καθώς και επιβαλλόμενες κυρώσεις για όλα τα φορολογικά έσοδα.

 Παράλληλα, αλληλεπιδρά με τους ουσιαστικούς φορολογικούς κώδικες, όπως οι Κώδικες Φορολογίας Εισοδήματος, ΦΠΑ, αλλά και τον ΚΕΔΕ (Κώδικας Είσπραξης Δημοσίων εσόδων) που εφαρμόζεται συμπληρωματικά με τον Κώδικα Φορολογικής Διαδικασίας.

Η κωδικοποίηση του Κώδικα Φορολογικής Διαδικασίας είναι επιβεβλημένη, καθώς τα 9 σχεδόν έτη που ισχύει και εφαρμόζεται, από την 1η Ιανουαρίου του 2014, έχει υποστεί αλλεπάλληλες τροποποιήσεις, με περισσότερους από 50 νόμους, άλλοτε πιο συστηματικά και άλλοτε μεμονωμένα.

 Οι τροποποιήσεις αυτές εστίαζαν συχνά στις τροποποιούμενες κάθε φορά διατάξεις, χωρίς να λαμβάνουν υπόψιν τους αλληλένδετες διατάξεις στον Κώδικα με αποτέλεσμα τη δημιουργία ασυνεπειών τόσο στα περιεχόμενα όσο και στην ορολογία, καθώς και στην έλλειψη ενότητας και συνοχής.

Παράλληλα, τα τελευταία χρόνια έχουν επέλθει σημαντικές νομοθετικές ρυθμίσεις στην υπόλοιπη φορολογική νομοθεσία που επηρεάζουν έμμεσα ή άμεσα τις διατάξεις του Κώδικα Φορολογικής Διαδικασίας. Αναφέρομαι ενδεικτικά σε διαρκείς τροποποιήσεις επί του Κώδικα Φορολογίας Εισοδήματος, δηλαδή του νόμου 4172 του 2013, καθώς και στις αλλαγές που επήλθαν με τον νόμο 4308 του 2014 για τα Ελληνικά Λογιστικά Πρότυπα.

Πέρα από τις αλλαγές στη φορολογική νομοθεσία, ο Κώδικας επηρεάστηκε και από οργανωτικές μεταβολές στη φορολογική διοίκηση που επήλθε μετά την κατάρτισή του το 2014, όπως η σύσταση της Ανεξάρτητης Αρχής Δημοσίων Εσόδων το 2016.

Αποτέλεσμα των όσων ανέφερα ήταν η δημιουργία αναντιστοιχίας στο περιεχόμενο ή νομοτεχνικής ασυνέπειας, όχι μόνο μεταξύ διαφορετικών άρθρων, αλλά και εντός των ιδίων άρθρων του Κώδικα Φορολογικής Διαδικασίας, καθώς επίσης και η ύπαρξη επικαλύψεων ή παρερμηνειών.

 Με το προτεινόμενο σχέδιο Κώδικα δίνουμε λύσεις σε προβλήματα που έχουν δημιουργηθεί από τις συνεχείς και πολλαπλές νομοθετικές τροποποιήσεις που έγιναν αποσπασματικά στον Κώδικα Φορολογικής Διαδικασίας τα τελευταία χρόνια. Συγκεκριμένα αίρονται οι ανακολουθίες και οι αναντιστοιχίες στο περιεχόμενο επιμέρους ρυθμίσεων του ίδιου του Κώδικα Φορολογικής Διαδικασίας, συνεπεία των πολλαπλών τροποποιήσεων που αυτός υπέστη.

 Αποκαθίσταται η νοηματική αλληλουχία και η ενότητα των διατάξεών του. Προσαρμόζεται το περιεχόμενο του Κώδικα στις μεταβολές που έχουν επέλθει στην υπόλοιπη νομοθεσία που την επηρεάζουν. Αποκαθίσταται η γλωσσική ανομοιομορφία και η ορολογική ασυνέπεια τόσο εντός του Κώδικα όσο και σε σχέση με την κείμενη νομοθεσία.

 Απαλείφονται διατάξεις που έχουν καταστεί ανενεργές λόγω εφαρμογής νεότερων διατάξεων, καθώς και οι διατάξεις που έχουν εξαντλήσει το ρυθμιστικό τους περιεχόμενο.

Λαμβάνονται υπόψιν οι οργανωτικές αλλαγές που επήλθαν με το νόμο 4389 του 2016 που συνέστησε την Ανεξάρτητη Αρχή Δημοσίων Εσόδων, κατά το μέρος που αφορούν αρμοδιότητες που ρυθμίζονται με τον Κώδικα και αποδίδονται όλες οι διατάξεις με τρόπο περισσότερο εύληπτο και συστηματικό, ώστε να είναι σαφές το νόημα των ρυθμίσεων που εισάγουν.

Ο νέος Κώδικας Φορολογικής Διαδικασίας αποτελεί ένα επικαιροποιημένο, συστηματικό και συνεκτικό νομοθέτημα, ένα εργαλείο αποτελεσματικό για τη φορολογική διοίκηση, τους φορολογούμενους, τα δικαστήρια και τους επαγγελματίες λογιστές και δικηγόρους.

Η νέα αυτή μεταρρυθμιστική προσπάθεια της Κυβέρνησης συνιστά ουσιαστικά μια σύγχρονη κωδικοποίηση των διατάξεων που διέπουν τη φορολογική διαδικασία, τη διαδικασία δηλαδή του προσδιορισμού και της είσπραξης των φορολογικών εσόδων, καθώς και τις επιβαλλόμενες κυρώσεις, διοικητικές και ποινικές, σε περίπτωση μη συμμόρφωσης με τις φορολογικές υποχρεώσεις.

Με το νέο Κώδικα Φορολογικής Διαδικασίας καθορίζονται ενιαίες διαδικασίες προσδιορισμού και είσπραξης, καθώς και επιβαλλόμενες κυρώσεις για όλα τα φορολογικά έσοδα.

 Κυρίες και κύριοι συνάδελφοι, σε συνέχεια της κύρωσης του Κώδικα Είσπραξης Δημοσίων Εσόδων, με το νομοσχέδιο που συζητάμε σήμερα διαμορφώνεται πλέον ένα ολοκληρωμένο θεσμικό πλαίσιο για τις διαδικασίες προσδιορισμού και είσπραξης των δημοσίων εσόδων και τίθεται η αναγκαία βάση για την κωδικοποίηση της ουσιαστικής φορολογικής νομοθεσίας που όπως προανέφερα έχει ήδη δρομολογηθεί και αναμένεται να κατατεθεί και αυτή ενώπιόν σας στο προσεχές διάστημα.

Η Κυβέρνηση του Κυριάκου Μητσοτάκη, συνεχίζει, μέσω της φορολογικής πολιτικής, να υλοποιεί μεταρρυθμιστικές παρεμβάσεις για τον ευρύτερο εκσυγχρονισμό της φορολογικής διοίκησης και την ενίσχυση της αναπτυξιακής δυναμικής της ελληνικής οικονομίας. Πρόκειται για μια μεταρρυθμιστική προσπάθεια, που τα αποτελέσματά της ξεπερνούν τα στενά όρια μιας κυβερνητικής θητείας και δημιουργούν παρακαταθήκη για το μέλλον.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σας ευχαριστούμε πολύ, κύριε Υπουργέ.

Κυρίες και κύριοι συνάδελφοι, ολοκληρώθηκε σε αυτό το σημείο η συζήτηση επί του σχεδίου νόμου του Υπουργείου Οικονομικών Κύρωση Κώδικα Φορολογικής Διαδικασίας.

Όπως προκύπτει από τις τοποθετήσεις των Εισηγητών και των Ειδικών Αγορητών, η Ν.Δ. δια του Εισηγητή κ. Πασχαλίδη, ψηφίζει υπέρ,

ο ΣΥΡΙΖΑ δια του Εισηγητή κ. Αλεξιάδη, επιφυλάσσεται,

το Κίνημα Αλλαγής διά του Ειδικού Αγορητή κ. Κωνσταντόπουλου, ψηφίζει υπέρ,

το Κ.Κ.Ε. δια του Ειδικού Αγορητή κ. Καραθανασόπουλου, ψήφισε κατά,

η Ελληνική Λύση διά του εισηγητή κ. Βιλιάρδου, επιφυλάσσεται και

το ΜέΡΑ25 δια του Ειδικού Αγορητή κ. Λογιάδη, ψηφίζει κατά.

Συνεπώς, το σχέδιο νόμου του Υπουργείου Οικονομικών Κύρωση Κώδικα Φορολογικής Διαδικασίας, γίνεται δεκτό επί της αρχής, επί των άρθρων και στο σύνολό του κατά πλειοψηφία.

Σας ευχαριστώ πολύ. Λύεται η συνεδρίασις.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι βουλευτές κ.κ.: Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Καββαδάς Αθανάσιος, Καλογιάννης Σταύρος, Καράογλου Θεόδωρος, Καρασμάνης Γεώργιος, Λεονταρίδης Θεόφιλος, Μπούγας Ιωάννης, Μπουκώρος Χρήστος, Πασχαλίδης Ιωάννης, Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Σταμενίτης Διονύσιος, Αλεξιάδης Τρύφων, Ελευθεριάδου Σουλτάνα, Παπανάτσιου Αικατερίνη, Αρβανιτίδης Γεώργιος, Κωνσταντόπουλος Δημήτριος, Κομνηνάκα Μαρία, Συντυχάκης Εμμανουήλ, Βιλιάρδος Βασίλειος, Αρσένης Κρίτων – Ηλίας, Λογιάδης Γεώργιος.

Τέλος και περί ώρα 18.35΄μ.μ., λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**